text:
ORANJESTAD Aruba, 09 oktober 2020. Miembronan di Crisis Team a tuma nota y tambe a ricibi diferente informacion for di comunidad na unda tur ta organisando evenementonan cu musica live of cu DJ.
Tin di e evenementonan aki cu ta publica riba facebook y tin cu ta pasa como invitacion riba whattsap.
Crisis Team a wordo aserca pa algun di e musico, cantante y DJ manera DJ 101 y C-Zar Olarte indicando cu nan nomber a wordo menciona pero cu no ta berdad. El a indica cu nan ta conciente cu no por tin musica anima ainda y cu nan ta cumpliendo cu tur medida y cu nan no ta participando na e eventonan aki.
Serca Crisis Team e informacionan di evento ta yega di mes manera cu e ta yega na comunidad; como un invitacion. Mirando e riesgo cu e eventonan aki ta trece cu ne, ta nos deber di trece informacion riba esaki.
No ta e intencion di Crisis Team pa pone ningun musico su nomber den luz negativo, simplemente ta trata aki di proteccion di nos comunidad.


c: text/html

text:
Cas Ceremonial di Gobernador
Na 1985 a cuminsa cu construccion di e residencia oficial di Gobernador di Aruba na Maria Christinastraat 2 na Oranjestad.
Na 1986 Aruba a haya e status di pais dentro di Reino y e prome Gobernador di Aruba a asumi su puesto.
E dos prome Gobernadornan, señor F.B. Tromp y señor mr. O. Koolman, a biba den e residencia oficial durante nan periodo como Gobernador. Gobernador Refunjol no a haci uzo di e residencia di Gobernador, en espera di renobacion di e edificio.
A completa e reconstruccion y renobacion di e residencia di Gobernador na 2015, pa e uzo actual como cas ceremonial di recepcion: Cas Ceremonial di Gobernador. E edificio ta den uzo di Gobernador pa audiencia y otro recepcion oficial di alto funcionario.
Como parti di e decoracion actual, tin diferente pintura colga temporalmente den Cas Ceremonial. Esakinan ta traha pa artistanan di Aruba y presta pa exhibicion temporal.

robotstxt: allowed

filter: keep


text:
Di profundo di nos curazon nos ta gradici tur persona cu di un of otro manera a mustra atencion, amor, cariño durante bida, enfermedad, fayecimento y despedida di nos querido esposo, tata, welo, ruman, sua, omo, suegro y yerno,
Manuel A. Perregil
Boso muestra di atencion ta di hopi aprecio y un gran sosten pa nos. Un danki na un y tur cu a pasa cas, cu a yama of a manda mensaje. Boso muestra di atencion tabata un gran consuelo pa nos.
A la vez nos ta haci un invitacion pa 3 santo sacrificio di misa cu lo tuma lugar:
Diasabra 13 di Augustus 2022 pa 7or di anochi na Pro-Catedral San Francisco
Diadumingo 14 di Augustus 2022 pa 7or di anochi na Pro-Catedral San Francisco
Diamars 16 di Augustus 2022 pa 5or y mei di atardi na Kapel di Alto Vista


text:
KRALENDIJK – Relashoná ku e kaso di djasabra anochi kaminda polis a informá ku a enkontrá un dama malamente heridá benta abou na kaya Kalipso, e sospechoso enbolbí a entregá su mes awe mardugá na warda di polis. Ta trata di e hòmber di inisial J.G.G.G di 34 aña di edat.
Di informashon ku notisia Live99 a logra optené i ta disponé di dje ta indiká ku e kaso tin un rabu largu i no ta simplementente a enkontrá e dama heridá bentá abou na e kaya ariba menshoná.
Djasabra anochi pa mas o menos 9’or, outoridatnan polisial a keda dirigí ku urgensia pa Nikiboko na altura di un snèkbar chines.
Un hòmber Venesolano kedando di forma ilegal aki na Boneiru mester a maltratá i hinka un dama ku e ta kompartí bida kuné ku un ‘ijspiek’, pa despues bandoná e sitio na pia. Personanan ku tabata den serkania ku a mira loke ta pasando a kore bai separá i skapa e dama di risibí mas hinká. Ambulans ku a presentá rápidamente na e sitio a transportá e víktima ku urgensia pa hòspital kaminda ketubai e ta interná.
Outoridatnan kontinuando ku e investigashon a start un buskedá den e area pa buska e hòmber sospechoso. A risibí informashon ku e hòmber a kana drenta un dam den bisindario pero no a logra di topa kuné. Tabata awe mardugá ku e hòmber a presentá na warda di polis pa entregá su mes. Mas aleu mester bisa ku varios bia famia i e propio pareha di e hòmber aki a entregá keho di maltrato na outoridat pero nada no a wòrdu hasi.
Un kaso serio i lamentabel ku no mester a yega asina leu si outoridatnan a aktua abase di kehonan ku tin entregá kontra e hòmber Venesolano. E kaso ta sigui bou di investigashon.


text:
WILLEMSTAD — Ya pa di dos aña konsekutivo dia 3 di aprel, Sport en Ontspannings Vereniging di Brandweer Korsou ta organisa e kaminata ku ta hiba di nomber “Firefighters Walk”. Aña pasa mas di 1500 persona a partisipa durante di e kaminata organisa pa miembronan di Brandweer Korsou i a kana durante kayanan di Otrobanda.
E aña aki tin kambionan GREAT den e kaminata di “Firefighters Walk” aki, kaminda ku lo sali for di Post di Brandweer na Steenrijk pasa den kayanan di Punda i Otrobanda i termina na Playa Parasasa. Tambe SOV Brandweer a komplase tur esnan ku a pidi pa hasi e ruta mas largu i a komplase paso nos lo tin un ruta di 10KM ku lo pasa via di Brug Juliana. Pa prome bes lo bo por krusa Brug Juliana na pia kanando for di Punda pa bai Otrobanda. Pues algu ku nos partisipantenan lo bai gusta sigur.
Gimmick pa Dia di Hende Muhe
Partisipantenan na Firefighters Walk di aña pasa por korda kon bomberonan a malkria tur hende muhe riba Dia di Hende Muhe i a regala nan un flor na momentu ku a yega na Post di Brandweer di Mundu Nobo. Awel e aña aki, SOV Brandweer lo kuminsa malkria tur hende muhe riba Dia di Hende Muhe. Karchinan normal pa Firefighters Walk ta kosta 15 florin, pero Djamars awor 8 di Mart 2016, tur Hende Muhe ku pasa na Ofisina di Brandweer entre 5or pa 7or pm lo por kumpra su karchi mesora pa solamente 12,50 pa persona ku ta inklui un tshirt I konsumo. Kantidat di karchi pa e kampaña di Dia di Hende Muhe aki ta limita i na momentu ku bin kumpra karchi lo por kumpra solamente 2 pa persona, pa asina duna oportunidat na mas persona ku kier probecha di e kampaña aki.
Pa kualkier informashon of benta di karchi pa Firefighters Walk 2016 lo por tuma kontakto ku 693 – 4666 of 527-7282 of 529-2222. Of tambe por like nos Facebook page di SOV Brandweer unda lo por risibi tur informashon di Firefighters Walk 2016.


text:
Remses Rafaela pa promé biaha den Elekshon di Konseho di Bario na Rotterdam
Dia 16 di mart próksimo, e bario Afrikaanderwijk na Rotterdam tin elekshon di nan konseho di bario, i pa promé biaha e talentoso bailarin i rapper Remses ‘MuisjeMuis’ Rafaela ta postulá su mes komo miembro. Apesar di ta un artista ku un programa yen, tog Remses ta mira e importansia di trese diferente gruponan étniko huntu ku tin dékada ta biba banda di otro. Afrikaanderwijk ta gosa di un komunidat antiano aktivo ku ta espesialmente konosí pa nan empresanan chiki di produktonan natural. Despues di ta biba vários aña den e bario, Remses a keda aserka pa postulá pa e posishon di miembro di konseho, pa asina resolve diferente problema ku e komunidat ta enfrentando. Su propósito prinsipal ta pa krea espasio pa medio di eventonan unda e habitantenan por komuniká mas mihó ku otro.
Mane ya ta konosí, Remses ta krea i produsí aktuashon, músika i pelíkula multi disiplinario fo’i e perspektivaafro karibense. Nos konosé komo rapper 'MuisjeMuis', presentadó i bailarin. Aktualmente, Remses tin un relashon estrecho ku Maas Teater, unda e ta fungi komo produktor independiente di vários obra teatral. E eksitoso espektákulo di baile titulá BBoy, ta bèk ku un otro gira di teater ku ta kuminsá 12 di mart te ku 10 di aprel, 2022. E elenko lo presentá na diferente parti di Hulanda i lo bishitá asta Bélgika. Loke ta trata Remses su fundashon Passion & Skillz, den zomer benidero ta pendiente tres entrevista den kushina, unda tres empresario/habitante di Afrikaanderwijk lo topa ku tres músiko fo’i e mundu afro karibense, pa asina nan por interkambiá di kultura i kuminda di kas. Asina Remses ta spera di konektá e habitantenan ku otro.


text:
Mi ta pone mi punto di bista como no-creyente. Bo no mester di Dios pa haci bondad, pero bo por usa Dios pa comete maldad.
Saca for di mi nota pa esnan cu ta husgami pasobra mi ta un no-creyente: “Ken, Ami?” Si mi a bandona Religion, no kiermeen cu mi ta sin rumbo
Si mi no ta Spiritual, no kiermeen cu mi falta escencia
Si mi ta prefera Logica, no kiermeen cu mi no por crea momentonan magico
Pasobra aunke biento a contesta mi oracion, semper mi ta anhela y spera
Pasobra aunke mi ta nenga di invoca Spirito, mi sa cu bida ta brota for di mi
Pasobra aunke cu e Universo no a conspira pa mi cumpra spicenan, mi platonan ta yena cu mi hechizo di amor
Mi no mester di e Universo inmenso y mudo pa mi oreanan, si e Tera y e orkesta symfonico di su criaturanan por trankilisami
Locura no ta autenticidad, siguridad y trankilidad no ta haula kitando mi libertad. Reglanan absurdo imponi door di mes si ta. Lucha y sufrimento no ta mito. Bisando cu tur cos ta bon, mientras bo curason ta pena si ta.
Si mi tin bastante rabia paden, no ta pasobra mi no tin lugar mas pa stimacion
Si mi odia un persona, no ta pasobra mi kier pa tur cos malo pas’e
Si mi stima un persona, no necesariamente mi mester ta contento cu ne tur ora
Si mi ta cana cu Luz, no necesariamente e ta hacimi un persona Amoroso
Si mi no ta kere den Luz, no necesariamente mi ta un persona sin Amor


text:
Bo a yega di pensa cu happy hour en realidad ta haciendo bo menos happy? Awor ta mas probabel cu door a pasa hopi mas ora na cas, cu hopi tempo pa pensa, posiblemente ta realisa con exactamente alcohol ta laga bo sinti. Stop di bebe alcohol, aunke sea pa un luna, a ser relaciona cu cambionan significativo den e salud di e hendenan.
No solamente por logra un progreso serio pa aumenta e posibilidadnan di perde peso despues di stop cu alcohol, sino loke ta pasa ora bo stop di bebe alcohol, esaki ta bay mas leu cu solamente perdemento di peso. E ta inclui tambe pa baha e riesgo di cancer y mehora e salud di e curason. Si ta bebe bebidanan alcoholico cu frecuencia, posiblemente bo ta interesa pa haya sa con bo curpa ta cambia si stop di bebe cerbes, biña y licor pa un tempo. E por ta un dia, un siman of incluso un luna, e por marca un diferencia.
Pa duna un idea di loke ta pasa ora bo stop di bebe alcohol, den e articulo aki ta recopila e beneficionan mas grandi cu por spera di logra ora no ta bebe alcohol. Despues kisas bo por tira un bista na 108 refresconan mas popular clasifica segun su grado toxico, pa mira ki mas por stop di bebe pa mehora bo salud.


text:
Esakí tabata un pregunta ku nos mester a hasi depues ku nos a skucha i mira “Ritmo Banana”, e video clip di e produkshon nobo di Edsel ‘Payo’ Juliet.
Payo Juliet a yega Kòrsou e siman akí pa un gira kòrtiku ku La Banda Loca, su banda úniko i loko-loko.
E lo tin algun presentashon i esun di mas antisipá ta djaluna dia 27 di aprel, Dia di Rei o sea Koningsdag den Pietermaai Smal.
Despues di su “E Botón ta ploí” ku a bira un tremendo hit via You tube, ni maske ku algun radio na Kòrsou a ninga di tok’é, Edsel “Payo” Juliet a disidí pa trese algu otro atrobe pa su fanátiko. Ora nos a mira e video clip nos no por a laga di puntra Payo Juliet ta kiko a pas’é. Si ta kombertí el a kombertí?
Mester bisa ku e produkshon akí ta basta kòrtiku i ta kaba masha lihé. P’esei e ta laga bo keda ku smak pa skuch’é atrobe. Skuchando e produkshon akí nos tabata mashá pendiente p’e asuntu di dòbel sintí …., pero nada! Bou di harimentu Edsel “Payo” Juliet a kontestá nos: “Kòrda bon ta na Papiamentu m’a kanta semper bai. Papiamentu ta nos dushi idioma ku por laga nos hari i yora ku palabra ku ta duna kada ken e derecho pa entrepetá e lokual ku nán kier entrepetá.” E biaha akí Payo Juliet ta kanta banana, e fruta delisioso i salú ku nos pueblo ta kome sagradamente su só òf na banda di kasi tur kuminda. Payo ta splika nos ku e ta un kantika ku a nase durante un fiesta na kas di Juana. Un “grapje” ku a bira un éksito total na e fiesta ei. Esei a pone ku Payo huntu ku Albert Windster (sound producer) a disidí di bisti’é un bachi nobo. Pa koroná e obra akí, Juliet a traha un video clip estilo di karikatura.
Manteka studio’s a tuma e enkargo kompleto riba dje pa traha e video clip di Ritmo Banana i ta splika ku no ta fásil pa den un tempu kòrtiku traha un pelíkula estilo karikatura, pero e resultado a bira algu úniko a la Payo.
Awe nos a risibí e video clip. Nos a wak e i nos a gos’é un mundu. Pasombra esakí ta algu otro, úniko i inovativo pa Kòrsou. Edsel “Payo” Juliet lo sòru pa tur miembro di su fanclub ku smartphone risibi e kantika akí riba smartphone. Esnan ku tin smartphone i ku no ta miembro ainda, por sms via (+5999)514.7257 i risibí e kantika grátis riba nan telefòn. Kòrsou ta ansioso pa baila “Ritmo Banana”, ke men “Payo” Juliet yega, yega pa kaba!


text:
E fase actual ta unda huez ta interoga e acusadonan. E caso mes mes ta dia 10 di November 2022!
Pa algun hende, e hecho cu e caso Avestruz a dura 3 ora, ta manera un signal cu e caso a bira uno chikito. Net lo contrario. E hecho cu e caso a dura 3 ora, ta pasobra cu pa huez, e storia ta suficientemente cla. E sospechoso cu a haya mas di 10 tereno di Benny a dicidi cu e no kier conesta ningun pregunta di huez. Aki so 2 ora a cay afo. Ora di haci pregunta na Benny, el’a hunga loco, y bisa cu e no sa nada. Ni cuanto ves cu huez a keda puntre, el’a keda bisa mescos, ” mi no sa”, “mi no tabata sa”. Esey t’e motibo cu e interogacion di huez no a dura largo.
Ademas e fase aki ta di huez, pa haci pregunta y haya un mihor vista di e caso. E caso mes mes lo wordo trata dia 10 di November.
Por bin compronde cu tin cierto personanan cu no ta na altura con e caso ta hinca den otro y e hecho cu e caso a dura 3 ora, nan ta kere cu e caso a bira facil. Mester aclara cu diaranzon e caso tabata solamente un momento pa huez haci su interogacion, su preguntanan.


text:
Tur hende sa ku perseveransia ta un kualidat nesesario pa eksito, pero praktik’e no ta dje fasil. Ora bo ta opservá e realisashonnan den mundo (invento, viktora den deporte, den negoshi, den medisina i sensia) lo bo haña hende ku a perseverá i a logra nan ophetivo. E perseveransia aki generalmente a wòrdu marká pa desenkeuntro, frakaso i opstakulo, pero el a superá e opstakulonan.
Nos ta biba den un liña di tempu: e tempu ta pasa (e dianan, simannan, e lunanan i e añanan). Tempu ta pasa, independentemente di loke bo ta pensa of hasi. Dikon no probechá e tempu pa bo esforsá ya asina bo por logra bo ophetivonan? Perseveransia ta un kuestion di inteligensia. Bo ta pasa den lucha semper, sea bo ta perseverá òf desistí. Lo bo tin un oportunidat mas grandi den algu kaminda bo esforso ta bal. Dikon desistí?
Sigui Dios i perseverá den fe ta algu difisil, bèrdat? Hesus a bisa: “Ma esun ku perseverá te na final lo ta salbá!” Mateo 24:13 I ku: “Perseverá i boso lo salba boso alma.” Lukas 21:19
Perseveransia tin un relashon ku salbashon i vise versa. Ora e persona desistí den fe ta pasó el a trompeká i a desanimá, i e ta sinti berguensa. Na e momentu ei ta nesesario un esfuerso pa lanta i sigui den fe, pero e persona no a hasi un esfuerso, paso el a kere ku esei lo tabata demasiado. P’esei el a kambia e karga fofo di Hesus pa e karga di diabel. Nos tur ta mará na tempu, i pa kousa di dje, nos mester pone mas forsa. Usa bo inteligensia: si bo mester perseverá, ya sea pa bon òf malu, dikon no skohe loke ta bal i ku lo trese resultado ku bo ta deseá?


text:
KRALENDIJK – Durante un enkuentro ku kuerpo polisial Karibe Hulandes (KPCN) a organisá pa sinta huntu ku miembronan di prensa, Hefe di Kuerpo Polisial Karibe Hulandes Sr Jose Rosales a presentá Ronald Zwarter, kende ta hefe suplente nobo di KPCN.
Zwarter a dirigí algun palabra na e okashon i a bisa ku ta un honor pa e por laborá na Boneiru i kontribuí pa protehá habitantenan di e isla. “Mi ta deseá pa konosé e isla durante tempu, i ta pidi boso ayudo den esaki. Komo un polis eksperensiá mi no ta spar niun energia pa kontribuí ku e trabou di polis. Mi tin bista riba futuro i huntu ta bai atendé kon pa frena sierto situashon kontra lei ku ta sosodé. E kuerpo di polis ta stabil i semper tin trabou pa kos ta mihó pa loke ta trata e seguridat den un komunidat. Ta notabel e asuntu di labamentu di plaka i kriminalidat ku a oumentá. Otro kos ta e fenómeno di atendé ku kos ilegal pa medio di Internèt. Tur nos tin bista pe i ta bai traha pa stroba esaki di kontinuá mas tantu ku ta nos alkanse, ”Zwarter hefe suplente di polis a menshoná.


text:
SETAR e aña aki ta recorda cu 15 aña pasa, SETAR NV a wordo instituí.
Durante 15 aña SETAR constantemente a percura pa trece innovación pa isla. Recordando e lustro aki SETAR lo celebra e aña aki cu diferente sorpresa pa su clientenan. En conecion cu celebracion aki SETAR lo tin e weekend aki 2 dia di locura total cu prijsnan super atractivo riba celularnan LTE na SETAR Seroe Blanco.
E celularnan ta obtenibel den paketenan Prepaid, Postpaid U y Hybrid. Cu e upgrading aki, SETAR cada bes por a ofrece su clientenan e speednan di mas halto di LTE.
Bin disfruta bo tambe di e tremendo promoción cu SETAR tin pa Aruba. E 2 dianan Loco lo ta diabierna 23 di maart desde 7.30 di mainta te cu 6 di atardi y diasabra 24 di maart desde 10 di mainta te cu 6or di atardi únicamente na SETAR Seroe Blanco.
Probecha di e ofertanan special riba tur nos productonan di LTE celebrando SETAR su 15 aniversario como NV e weekend aki.


text:
Durante e ultimo eleccionnan e tema di reapertura a hunga un rol importante, pero mas como un promesa di campaña y no como un posibilidad realistico. “Con nos por evita cu un biaha mas e pueblo di Aruba y particularmente e pueblo di San Nicolas lo wordo engaña? UPP ta di opinion cu en todo caso e biaha aki si transparencia y responsabilisacion lo tin prioridad pa esnan cu ta encarga cu e reapertura. No por bay sconde tras di e hecho cu RDA ta un compania riba su mes, pasobra na final di cuenta e doño exclusivo ta e PUEBLO ARUBANO! Nos no por permiti cu atrobe por ta bay tin un acuerdo sin cu Parlamento ta wordo poni na altura y nos haya ripiticion di un aventura di 2000 pagina, cu casi tur hende den Parlamento a bay di acuerdo cu ne, sin lesa esaki,”esaki lider di UPP Booshi Wever ta bisa den un declaracion.
“Nos pueblo ta pues e unico accionista y minister-president Evelina Wever-Croes ta representa nos pueblo como Presidente di e Hunta di Comisario di RdA . Sra. Wever-Croes mester percura pa prome RDA firma cualkier documento, e pueblo Arubano MESTER wordo poni na altura di TUR e detayenan. Ya caba tin hopi speculacionnan rond di henter e asunto aki.”
UPP a compronde por ehempel cu e tankinan a ser pasa pa un compania. Si esaki ta berdad, cua compania y bou ki condicionnan? Dicon esaki pueblo no sa? E pregunta cardinal ta cu si un gobierno demisionario por compromete un otro gobierno y pa cuanto aña?
Cada bes e Minister Presidente ta bisa cu e no sa mucho pasobra ta RDA ta deal. Wever ta haya cu a bira tempo pa e cuminsa exigi pa haya sa mas. E siman aki UPP lo haci algun pregunta na e Minister Presidente cu copia pa Parlamento tambe. UPP un biaha mas ta declara enfaticamente di ta para 100% tras di un “State of the Art Refinery”. Un reapertura cu por conta cu sosten di TUR partido politico pa evita polemica innecesario y na unda ta buta interes general na prome luga. UPP ta consciente sinembargo cu pa logra cu tur nanishi lo ta den e mesun direccion, ta imperativo cu henter e pakete MESTER wordo publica pa pueblo sa kico realmente lo bay pasa cu e refineria, pero tambe kico reapertura di e refineria lo nifica pa e desaroyo di San Nicolas mes.


text:
WILLEMSTAD — Segun informashonnan e selekshon di futbòl di Kòrsou ku ta partisipando den Kopa Karibe lo hunga un partido amistoso kontra di un selekshon lokal di Kòrsou. E informashon aki no ta konfirmá ainda pa Federashon Futbòl Kòrsou, pero segun un fuente ku ta na altura a bisa ku e partido lo tuma lugá di kuater di yüni próksimo den Stadion Ergilio Hato. E selekshon lokal di Kòrsou lo keda dirigí pa Norman ‘Nooi’ Girigorie.
Manera ya ta konosí nos selekshon nashonal a klasifiká pa e segundo buèlta di Scotiabank Caribbean Cup. Konsekuentemente banda di e partido amistoso aki e selekshon di Kòrsou lo hunga dos otro partido na Kòrsou. Djárason promé di yüni lo tin e partido entre Guyana Ingles den Stadion Ergilio Hato, miéntras ku djamars 7 di yüni nos lo enfrentá U.S. Virgin Islands. Ámbos partido lo tuma lugá 8’or di anochi.


text:
WILLEMSTAD — Próksimamente Federashon di Futbòl Kòrsou pa medio di su departamentu di rèfri ta organisá su di tres kurso básiko pa rèfri pa e aña aki. Esaki lo kuminsá riba djamars 19 yüli 2016 i finalisá dia 6 Sèptèmber ku un èksamen.
Esaki lo wòrdu tene na edifisio Mordy Maduro riba tur djamars i djaweps i e orario ta 18.00 – 20.00.
Por inskribí for di awor te ku djaluna 18.07.2016.
Ora kompletá e kurso aki lo risibí un diploma i por dirigí wega hubenil i terser divishon.
Por inskribí na departamentu di rèfri via email:
Refereeing Department Curaçao   of via telefòn: 7365057, 5112915, 5128617, 5202587, 5235085.


text:
ORANJESTAD – No tin obligashon di tapaboka. no tin restrikshon pa hóreka i bishita di kas mas i ora di seramentu kòrtiku tambe a pasa: entrante 17 di febrüari Aruba ta terminá e medidanan di corona. Solamente na frontera mester tèst ainda.
Pero es ku tin dos bakunashon i un booster, no tin nodi di tèst i por drenta e isla libramente.
“Nos ta bayendo bon awor”, promé minister Evelyn Wever-Croes ta bisa na e anunsio. “Nos a sali di e di sinku ola.” E ola aki ku a kuminsá na desèmber ku e brote di omikron, meskos ku na otro parti di mundu a trese un rèkert di kontagio. Kontrali na Kòrsou den e ola aki tabatin ménos morto di corona na Aruba. E mayoria di morto di corona a kai aña pasá ku e brote di e vírùs delta.
Kuminsamentu di yanüari Aruba a laga sa kaba ku e ta traha riba un ‘strategia di exit’ pa por biba sin medida. Ku e plan gobièrnu ke deklará e pandemia komo endémiko i strukturá kuido di un manera ku strukturalmente lo tin sufisiente kama di IC (kuido intensivo) i personal pa por enfrentá brote.
E minister di salubridat e tempu ei a konta ku hòspital tin sufisiente sèn pa por regla esaki. Entretantu tòg ta bini 2,4 mion florin di e aseguradó nashonal AZV aserka pa ekspandé e IC.
Riba e pregunta kiko tur a regla kaba na e hòspital awor ku a retirá kasi tur medida, e promé minister despues di pregunta repetidamente di Ret Karibense no ta duna klaridat.
“Nos ta trahando ariba ainda. Kon leu nos ta, esei ta pregunta di e minister di salubridat. Nos mester retirá e medidanan awor pasobra no por responsabilisá esaki mas ku e sifranan (abou, red.) aki. Esei tin un motibu hurídiko.”
‘Nos mester retirá e medidanan pasobra no por responsabilisá esaki mas’
For di 13 di mart ku a konstatá corona na Aruba, segun e sifranan di gobièrnu 33.531 hende a tèst positivo i 198 hende a fayesé di dje. Hopi hende ta ferwagt un suavisashon grandi kaba despues ku gabinete fin di siman pasá a partisipá di pèrmití un parada di karnaval riba 26 di febrüari i supsidiá esaki tambe parsialmente. E minister di salubridat Dangui Oduber ku tambe ta trata turismo, ke yuda gabinete ku esaki pa yuda e sektor sali for di e krísis.
Tabatin hopi krítika tambe. Manera di e sindikatonan ku tin lunanan kaba ta bringa gabinete tokante ekonomisashon. Djamars sinku organisashon di dunadó di trabou, ku tambe ta representá e sektor di turismo, tambe a reakshoná negativamente: “No ta responsabel pa selebrá karnaval aworakí. Nos ta pidi gobièrnu pa por ehèmpel ten’é na luna di mei ora ku ta e temporada abou i ku pues tin hopi ménos riesgo pa turismo, komersio i henter e isla.”


text:
Parlamentario y lider di AVP, sr Mike Eman a vocifera un preocupacion grandi cu ta biba den comunidad pero tambe cerca miembronan di oposicion pa desaroyonan cu ta tumando luga den e compania di awa y electricidad, esta WEB Aruba NV.
Sr Eman a mustra cu Gabinete Wever Croes II despues di e move varios profesionalnan capacita for di nan posicion tanto den WEB y Utilities, nombrando famia, amigo y suanan den posicionnan clave, awor practicamente ta cometiendo atraco den e companianan di utilidad aki.
“Den ultimo dianan nos por a scucha temanan cu a laga tur hende hopi pero hopi preocupa mes na momento cu expertonan, personanan clave den WEB, kendenan a revela metemento politico cu tin via di Utilities den asuntonan cu ta estrictamente temanan cu tin cu wordo maneha dor di WEB.
Un inkietud cu ya tabata biba den comunidad ora cu tur hende a ripara kico a pasa den e acuerdo cu Eagle LNG, ora cu a mira con a pone miembronan di famia di gabinete, strategicamente pa asina sigura c’un contract asina dudoso manera esun di LNG por a wordo firma, marando Aruba pa mas cu 20 aña na 2 biyon florin.
Na e momentonan aki cu revelacionnan ta saliendo den e dianan aki, ta confirma cu locual a tuma luga e tempo ey, tabata algo totalmente incorecto den cual e expertonan di WEB no tabata envolvi.
Pa e motibo aki tambe, caminda informacionnan a wordo revela caminda expertonan di WEB ta bisa cu na e momentonan aki, e compania Utilities Aruba NV, ta ursupando derecho- y podernan responsabilidad y tareanan cu ta estrictamente di WEB, pa nan bay maneha proyectonan di energia, caminda nan lo dicidi ta ken, con y cuanto y tur esaki ta crea un preocupacion hopi hopi grandi den nos comunidad.
Tur esaki pa motibo cu e deal di LNG no ta para los di e inkietud cu tin awe cu expertonan di VWI di WEB a divulga y pa e motibo ey fraccionnan di AVP, MAS y Accion21, a entrega dos carta cual uno ta caminda nos ta urgi urgentemente pa tene un reunion publico, caminda ta invita VWI y SIWA, caminda den tur libertad nan por papia sin persecucion politico pa divulga asina kico realmente ta pasando na e momentonan aki den WEB.
Desaroyonan cu ta mustrando practicamente un tipo di atraco riba e compania estatal di mas importante cu pais Aruba tin, cu ta WEBm, e compania cu ta suministra nos comunidad cu coriente y awa cu na e momentonan aki, ta bou di un nubia di atraco di Utilities, cu liñanan cu ta core te na gabinete Wever Croes II.”
Parlamentario Mike Eman a sigui mustra cu e di dos carta cu e tres fraccionnan menciona a manda, ta dirigi directamente tanto na Prome Minister Evelyn Wever Croes como Minister Glenbert Croes, caminda fraccionna di AVP, MAS y Accion21, ta urgi nan pa para cu e usurpacion di pasonan cu nan ta tumando na e momentonan aki, pa tuma decisionnan caminda estrictamente WEB ta autorisa pa tuma, cu unicamente WEB ta capacita pa haci y caminda WEB tin e proceduranan pa garantisa transparencia, integridad di decisionnan cu ta toca miyones y miyones di florin di e pais.
“E ta toca tambe e consistencia y stabilidad di suministracion di awa y coriente pa henter pueblo di Aruba,” Parlamentario Mike Eman a trece dilanti.
.


text:
Dia 14 di september ultimo, e programa di investigacion “Islanan/Isleñonan na Timon”, a tene su prome encuentro ‘online’ cu partnernan social y otro ‘stakeholder’ den Reino Hulandes. Esaki ta e comienso formal di un colaboracion di cinco aña cu ta trece investigadonan y partnernan social hunto pa usa practicanan di conocemento tecnico, tradicional y contemporario pa studia adaptacionnan na cambionan climatologico. Trahando hunto, e programa menciona lo co-crea solucionnan sostenibel y inclusivo pa adaptacion social na retonan climatologico den Caribe (Hulandes).
E trinta participantenan cu ta representa un diversidad di organisacion di e seis islanan den Caribe Hulandes a intercambia idea pa colaboracion. Nan a enfatisa e importancia pa considera practicanan di arkitectura tradicional, e impacto di catastrofe climatologico riba salud mental, e rol di muchanan y pa involucra comunidad den diseño di investigacion. Metanan di e colaboracion ta pa haci e investigacionnan hunto cu e isleñonan y pa e proyecto fortalece e infrastructura di conocemento den Caribe Hulandes. P’esey ta traha mas tanto cu persona cu rais den Caribe (Hulandes). E speransa ta cu e colaboracion intensivo lo conduci na iniciativanan pa desaroyo comunitario y coherencia social entre organisacionnan (no)gubernamental, y e resto di sociedad civil. Un otro resultado lo por ta fortifica e realisacion di e importancia di adaptacion relaciona cu cambionan climatologico.
Miembronan mas nobo di e ekipo di investigacion a presenta nan proyecto pa obtene un PhD. Harold Kelly, di Museo Arqueologico Nacional Aruba (MANA), a presenta su investigacion arkeologico riba adaptacionnan social di retonan climatologico y habitacion den Caribe. Harold a splica cu e lo investiga con desde e prome habitantenan te awendia, personanan a adapta na situacionnan nobo di naturalesa y cambionan climatologico y con esaki a afecta nan bida diario. Secura, horcan, inundacion y tsunami ta afecta unda hende ta ubica y con nan ta yega na awa y cuminda. E enfoke di su investigacion ta riba Caribe Hulandes, y lo cuminsa na Aruba, e isla mas seco den Caribe. Harold lo colecta entre otro dato for di investigacion di sitionan arkeologico, di excavacionnan y e lo analisa informacion existente. Su investigacion lo identifica e registro arkeologico, cual lo hunga un rol den e proyecto ‘Island(er)s at the Helm’ pa contribui na desaroyo di solucionnan innovativo y sostenibel contra e cambio climatologico di awendia y den futuro.
Na Universidad di Sint Maarten Lysanne Charles lo traha riba un plan pa co-crea un mapa di maneho y strategia pa Sint Maarten, Saba y Statia. Sharelly Emanuelson a conta di su proyecto tocante disasternan di naturalesa y tempo liber den Caribe Hulandes, riba cual investigacion e lo traha na KITLV-Hulanda.
E programa di investigacion a cuminsa e luna aki cu un ekipo trans disciplinario cu ta consisti di lider di e programa Dr. Francio Guadeloupe (University of Amsterdam/KITLV), co-aplicantenan Prof. dr. Corinne L. Hofman (Leiden University/KITLV) y Dr. Antonio Carmona Báez (University of St. Martin); candidatonan PhD Lysanne Charles, Sharelly Emanuelson y Harold Kelly; coordinador di comunicacion cientifico y participacion comunitario Tibisay Sankatsing Nava y manager di proyecto Emma de Mooij.
Na januari 2022, 6 investigado postdoctorado lo uni na e programa di investigacion y un evento oficial pa su lansamento lo tuma luga den Caribe.
Resultadonan di e reunion teni lo ser incorpora den e diseño di investigacionnan relaciona cu Isleñonan na Timon. Esaki lo contribui pa traha colaboracionnan riba termino largo entre e investigadonan y partnernan social riba e seis islanan na unda investigacion lo tuma luga. A clausura e prome reunion cu un invitacion habri pa partnernan social pa colabora den e programa ‘Island(er)s at the Helm’.


text:
ORANJESTAD, Aruba –07 augustus 2020
Aruba ta escala formalmente su cantidad di test cu ta ser haci pa dia pero tambe e control riba esnan cu mester ta den isolacion of cuarentena. E resultado di e esfuerso di mas test pa dia ta haci cu e cantidad di casonan positivo tambe ta aumenta; pa awe den 1060 test cu a ser haci a detecta 133 caso nobo. Per capita Aruba ta un di e paisnan cu mas test ta haciendo pa dia na mundo. Te ainda tur esnan cu a test positivo den e siman aki no tin mester di wordo interna den hospital y DVG y Gobierno ta desea nan un pronto recuperacion na cas.
Den e proximo 2 simannan nos lo sigui registra casonan di esnan cu na e momento aki ta den estado di encubacion y cu ainda no tin sintoma. Segun estadisticanan lo mira e efecto di e medidanan cu a wordo tuma te aki dos siman, si esnan den isolacion, cuarentena y tambe comunidad engeneral cumpli cu e instruccionan.
Na e momento aki tin un total di 279 persona positivo y isola, tambe tin un cantidad substancial di personanan den cuarentena debi na contacto cu esnan cu a test positivo. Pa por stop e virus di plama ta importante pa tur esnan concerni cumpli cu tambe cu e intstruccionnan y mantene nan mes den isolacion of cuarentena.
Pa GARANTISA cu e personanan concerni ta cumpli, KPA y DVG ta reinforsa nan teamnan encarga pa controla esnan den cuarentena y isolacion. Un yamada ta bay na tur persona cu a test positivo of esnan cu DVG a pone den cuarentena, pa nan atene nan mes na e condicionan. “Task Force” lo ta controlando cu mas frequencia y lo yega cerca bo na bo cas cualkier dia y durante cualkier momento di dia. Prome cu e Task Force yega nan lo yamabo y si bo no contesta bo telefoon of na momento di nan yegada nan no por localisa bo, lo haya un boet cu ta cuminsa na fl 1000,-. Asina ta DVG ta spera cu tur hende cumpli pa asina nan recuperacion por tuma lugar sin complicacion y e comunidad tambe por ta trankiel y proteha.


text:
Stanley Clementina feat. Dayo ‘T’asina ta Biba’
Stanley Clementina, e talentoso kompositor i kantante kurasoleño, a kolaborá ku kantante Dayo StreaNobo pa su di kuater single ‘T’asina ta Biba’ fo’i su EP nobo. E kantika ta mustra nos bunita isla dor di wowonan di un bon Yu di Kòrsou. Stanley a aserka Dayo, e popular vokalista di reggae konosí pa su kansionnan positivo, pa kolaborá riba e interpretashon inspirativo akí.
‘T'asina ta Biba' ta otro melodioso kolaborashon Afrobeat ku Stanley a ko-produsí ku e talentoso MB Ghettoflow. Sinta den studio di e produktor dominikano na Hulanda, Stanley i Dayo a komponé e mensahe akí pa enkurashá nos komunidat pa keda positivo apesar di tur sirkunstansia di bida. Según Stanley, tin tantu positivismo riba nos isla ku mester keda eksponé, i ora un persona ta eksperensia difikultat pa adapta na e vibrashonnan positivo di nos isla, e kantika akí ta un guía pa alegra su día. Banda di e impreshonante naturalesa i playanan ku lo figura den e video, e unidat i amor di nos pueblo ta para sentral, algu ku Stanley ta spera lo atraé más turista pa bishitá Kòrsou. Durante un bishitá kòrtiku na yüni último, Stanley a hasí vários presentashon i a probechá pa graba e clip di 'T'asina ta Biba' ku Dayo. E clip a keda dirigí pa Gilbert Silva da Costa i a keda graba na diferente lokalidat na riba nos isla.


text:
Parti di un entrevista cu drs. ing. Edsel Lopez, director PriceWaterHouseCoopers den Comprondiendo Bida, e revista edicion 2001
Spiritualidad y trabao…. Por combina…?`Claro cu si!’ segun Edsel. ‘E caminata aki a pone mi defini hopi bon pa mi mes kico spiritualidad por nifica pa mi trabou’. Edsel, cu ta director di e oficina di ‘PriceWaterHouseCoopers’ na Aruba ta bisa: ‘Na nos oficina mi ta haya importante pa traha na e ‘team spirit’. Den nos oficina mester tin como sifuera un bala di energia positivo ta circula tur ora. Esaki ta nifica cu nos lo traha ‘hunto’ na resolve tur situacion, tambe esunnan dificil.
Y Edsel ta kere firme den e expresion: ‘Bo ta atrae loque bo ta’, dor di esaki e ta kere cu semper bo lo haya bo den situacionnan y cu hendenan cu ta pas cu bo personalidad, cu e cosnan cu abo, ta proyecta den bo bida.
‘Ta importante pa realiza cu ta bay pa balornan den bida, ta tambe den trabou, pa calidad y no cantidad. E meta di mas importante no ta pa ta esun di mas grandi den nos ramo. Si, pa nos ta esun cu por brinda e miho servicio! Pa duna importancia na e trato humano den trabao. Nos mester pensa cu si nos tin harmonia bao di nos personal, nos por logra alcanza nos metanan mas facil.


text:
Pronóstiko di tempu pa Kòrsou i bisindario bálido te djárason mainta 06:00 o.l., 31 di ougùstùs 2022.
Pronóstiko
Pronóstiko di tempu pa Kòrsou i bisindario bálido te djárason mainta 06:00 o.l., 31 di ougùstùs 2022.
Kompilá: djamars 30 di ougùstùs 2022, 05:00 o.l. (09:00 UTC).
Tempu: Parsialmente nublá ku chèns pa algu di áwaseru durante di mainta.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:47 o.l.
Bientu: For di prinsipalmente ost i moderá; forsa 4 te 5 (20 te 39 km/ora, 11 te 21 nudo). Ráfaga, de bes en kuando fuerte; forsa 6 (40 te 50 km/ora, 22 te 27 nudo).
Situashon general: Durante di próksimo 24 ora, kondishon atmosfériko lo bira gradualmente ménos faborabel pa desaroyo di nubianan signifikante segun ku un ola tropikal ta sigui alehá di nos área. Sin embargo, un oumento temporal di nubia por generá algu di áwaseru riba sierto parti di nos isla durante di oranan di mainta. Despues durante di dia, bientu lo oumentá den nos region i kondishon di tempu lo bira generalmente seku.
Kondishon di laman: Trankil te moderá ku altura di olanan entre 1 i 1.5 meter (3 i 5 pia).
Sistemanan tropikal signifikante: Un área di preshon abou situá riba osean atlántiko, tin 80% chèns pa sigui desaroyá den un siklon tropikal durante próksimo 5 dianan. E sistema aki ta move den un direkshon wèst nortwèst i no ta forma un menasa pa nos isla.
Fenómeno spesial: Ningun
Perspektiva te djaweps mainta: Levemente nublá, kalor i un wer seku lo prevalesé.
Meteorólogo: Rombley.


text:
Trabounan a bira mas hopi y ta pesey mes Centro di Bario Brazil ta habri e oportunidad
atrobe pa expande e cantidad di miembro pa directiva den e diferente sección y tarea. Por
ehempel pa miembro di directiva tin mester di personanan pa afilia den directiva diario,
deporte y tambe comisarionan. Tambe mester di varios boluntario pa yuda den e diferente
comicion y actividadnan.
Centro di bario Brazil semper tin bon ambiente pero nos falta hende pa duna un man.
Pa mas informacion por yama Chico Harms cell: 5946862 of Metlon Arrindell cell: 5926336
Di antemano danki den nomber di directiva di C.B.B


text:
Bonaire Chamber Art Exhibition 2022 | REGISTRÁ RÁPIDAMENTE!
Kámara di Komèrsio Boneiru, ta bai organisá su di dos Bonaire Chamber Art Exhibition.
Dia 26 di novèmber ta ekshibí tur obra di arte di e artistanan ku ta partisipa den edifisio di Kámara di Komèrsio i públiko por kana drenta pa wak i kumpra esakinan.
Relashoná ku esaki Kámara di Komèrsio ta invitá tur artista ku ta aktivo den tur kategoria di arte, manera pintor, arte plástiko, industria gráfiko i fotografia pa registrá.
E aña aki nos ke invitá nos hoben artistanan ( 8-18 aña) tambe pa regsitrá.
Registrashon ta posibel te ku pa mas tardá 03 di òktober 2022. Partisipashon ta kompletamente grátis i bo no tin mester di ta registrá komo empresa na Kámara di Komèrsio Boneiru pa por partisipá na esaki. Pues REGISTRÁ RÁPIDAMENTE!!!


text:
“Na momento cu bo fraccion no kier bo mas, bo no por keda minister pasobra no tin minister independiente”
Un contesta cu Prome Minister Evelyn Wever-Croes a duna y a expresa cu ya den varios ocacion el a clarifica e punto aki caba, ta tocante e retiro di ex Minister y actual Parlamentario Marisol Lopez-Tromp.
Na October 2020, Fraccion di POR a expresa cu nan no tin confiansa den nan minister mas, esta Marisol Lopez-Tromp. Den e tempo ey, Prome Minister a purba intermedia entre e ex Minister y su Partido POR, pero no a logra trece nan hunto. Partido POR a keda insisti cu nan no tin confiansa den nan minister. Fraccion POR a bay Parlamento cu un mocion y ora di vota a expresa nan mes cu nan no tin confiansa den e minister. “E ta un regla cu na momento cu bo fraccion no kier bo mas, bo no por keda minister pasobra no tin minister independiente. Dus si bo fraccion bisa bo esey y abo kier wanta na e stoel anto bo ta buscando problema”.
Como lider di Gabinete Wever-Croes I, Prome Minister mester a haña sosten di Fraccionnan den Parlamento entre otro cu Presupuesto y leynan, sinembargo e ex minister no tawata conta cu e sosten y confiansa di su mesun Fraccion di e tempo ey. Prome Minister a tuma contacto cu e ex minister y a notific’e cu e falta di sosten y confiansa aki ta un problema pasobra den caso cu e ex minister bin Parlamento cu un mocion pa infrastructura y su fraccion vota contra, e ley no ta pasa.
“Mi a pidie nos papia pero e no a bin papia nunca, despues di 3 dia mi a yame bise nos tin cu papia pasobra e ta trancando gobernacion. Mi a core su tras tres dia aunke cu trabounan di covid tabata hopi. E no a show up niun dia”.
Prome Minister a enfatisa cu despues di varios intento pa dialoga cu e ex minister a fracasa, no a keda Conseho di Minister nada otro cu retira e ex minister. Gobierno a cana e procedura corecto y legal, e peticion di retiro a bay Gobernador, despues a bay Parlamento y Parlamento a aporba e retiro cu un mayoria legitimamente, esta e fraccionnan di MEP, RED y POR, 12 voto na fabor.
“Esaki ta e storia real. E simple hecho cu e ex minister no kier a bin papia cu mi pa purba resolve e diferencia cu su fraccion den Parlamento, a causa su retiro di Gabinete Wever-Croes I. Pasobra Marisol ta pretende di ta mara na un stoel di minister pa poder of algo mientras el a perde confiansa di su fraccion y partido”.
Prome Minister a accentua cu Gobernacion ta traha hunto. Les constitucional 1 ta papia di regla di confiansa. Contrario na minister, na momento cu un parlmentario huramenta, e ta miembro di Parlamento. Na momento cu e no ta di acuerdo cu su fraccion, e ta bay otro banda y bira independiente. Esaki no ta asina pa un minister pasobra aki si regla di confiansa ta hopi importante.
Prome Minister na Parlamentario Marisol Lopez-Tromp: “Bo Fraccion di POR tabata tin hopi problema cu bo y nan a bisa bo cu nan no tin confiansa mas den bo. Mi a purba intermedia y a pidi bo 3 dia largo pa ban papia y bo no tabata kier. Y e secretaria a manda bo un email cu e landsbesluit y bisa bo cu bo mester entrega bo badge, laptop accessorionan, Macbook y iPad. Awor bo ta yora cu bo no a haya chens pa haci traspaso? Mi ta kere cu papia berdad pa bo, Marisol Lopez-Tromp, a bira mas excepcion cu regla. Gañamento y bay na nivel abou a bira normal pa bo. E berdad ta keda, bo a wordo retira pasobra bo fraccion a perde confiansa den bo y nan no tawata kier a sostene bo mas”.


text:
Aruparking ta ahusta orario di parkeo paga den cuadro di dianan di fiesta
Aruparking ta anuncia cu den cuadro di dianan di fiesta nos dilanti lo ahusta e orario di parkeo paga.
Ta pidi tur esnan cu ta bishita nos centro di ciudad pa tene na cuenta e cambionan aki:
17 december full dia lo tin free parking
19,20,21,22,23 december despues di 12or di merdia lo tin free parking
24 december lo tin full dia free parking
27,28, 29 december despues di 12 or lo tin free parking
30 y 31 december lo tin free parking henter dia
Aruparking ta pidi si pa por fabor tene na cuenta cu e parkeerwachternan lo sigui controla esnan cu ta parkeer malo, manera parkeer den vaknan geel, parkeer den dos vak, parkeer riba acera, parkeer unda no tin vak y parkeer pega cu un skina.
Si un y tur cumpli cu esakinan tur bishitante di centro di ciudad por tin un experiencia agradabel bishitando e diferente negoshinan cu tin tur rond y cu un parkeo regula y netjes ofreciendo seguridad pa automobilista y peaton.


text:
Diahuebs dia 30 di september ultimo señora Rita Werleman a presenta e buki ‘Meisjes moeten lief zijn en mannen zijn slim. Emancipatiestrijd van mama soltera cu yiu’ na Biblioteca Nacional Aruba. Esaki ta e buki di e ex-docente y ex-decano di Colegio Arubano, señora Ans van Santen d.f.m.
En conexion cu COVID-19 a tene e cantidad di invitado na un minimo. Na esnan presente Rita a duna un presentacion via Powerpoint di e buki cu ta hiba e titulo ‘Meisjes moeten lief zijn en mannen zijn slim. Emancipatiestrijd van mama soltera cu yiu’. E buki ta un documentacion social, historico y tambe huridico. Parti uno y dos di e buki ta skirbi na Hulandes y e di tres parti ta na Ingles, cual ta e traduccion di e prome parti.Den e prome parti nos ta cera conoci cu Ans y den e di dos parti tin e parti di su lucha pa igualdad. E buki cu ta riba papel lombrante tin potret di colo cu ta ilustra e texto artisticamente.
E buki ta trata un parti di historia di Aruba for di e añanan rond di 1983; den e tempo ey ainda tabatin discriminacion di e ser femenino. No tabata aplica e principionan di equal work, equal pay y non-discrimination basa riba tratadonan internacional, ni den sector priva, ni den sector publico. Si un hende muher casa, mientras e tabata traha den gobierno, tabata kit’e for di trabou. Tambe tabata kit’e for di trabou na momento cu e haya yiu. Den e temponan aya sindicato SIMAR a hunga un papel crucial den e lucha pa trato igual di hende muher den enseñansa. E ultimo parti di e lucha pa igualdad tabata e cuestion di pensioen. Contrario na e coleganan masculino e docentenan femenino no tabata haya un nombracion como docente na Colegio Arubano cu un minimo cantidad di 20 ora pa duna les, pa asina nan tabatinderecho riba pensioen. Nan nombracion tabata pa maximo 19 ora.
Pues Ans, mama soltera cu yiu, a lanta un caso contra e directiva di SMOA pa caba cu e inhusticia aki y pa e directivadun’e un nombracion di 20 ora of mas di duna les. Shon Lopez d.f.m. a representa Ans den e caso aki. Parti di e documentonan di e caso di Ans ta bin den e di dos parti di ebuki. Esaki hunto cu algun otro documento ta duna un bista di e lucha sindical y legal. Tambe tin documento cu ta duna e posicion di gobierno e tempo ey pa cu e trato igual den enseñansa.
Aunke hues a rechasa e peticion di Ans no admisibel, mirando cu ainda e mester a haya su nombracion pa e siguiente aña escolar, Ans a logra cu e directiva di SMOA a cambia su maneho discriminatorio. Ans y tur e otro docentenan femenino na Colegio Arubano y tambe na otro scol desde 1983 a haya nan nombracion cu minimo 20 ora y asina nan tambe a haya derecho riba pensioen.
Na final di e presentacion señora Frederique van der Linden, yiu muhe di Ans, a regala un ehemplar di e buki na e invitadonan di honor cu tabata presente. Esakinan tabata señora Josephine Albertus, presidente di sindicato SIMAR, señora Astrid Britten, directora di Biblioteca Nacional Aruba, señor Tim Croes, rector di Colegio Arubano, señor Eric Illis, representante di Stichting Sociaal Fonds di Colegio Arubano y señor ing. Edsel Lopez RA, yiu homber di Shon Lopez d.f.m.
A clausura e anochi cu un parti ameno, pa asina esnan presente por a comparti nan experiencianan.
E buki di Ans, Meisjes moeten lief zijn en mannen zijn slim. Emancipatiestrijd van mama soltera cu yiu, ta obtenibel na Plaza Book Store y na Van Dorp. Ganashi di e benta di e buki di Ans ta bay pa Stichting Sociaal Fonds di Colegio Arubano.Pronto miembronan di biblioteca por fia esaki na biblioteca of consulta un ehemplar na Dept. Arubiana.


text:
KRALENDIJK BIBU, KOLORIDO I ALEGRE
KRALENDIJK — Resientemente diferente artista ta mustrando nan arte den un forma masha bunita mes. Por a tuma nota di diferente arte mural den sentro di suidad i na algun otro lokashon. Mester bisa ku e arte nan aki a keda hopi bunita i ta sigur murayanan ku hende lokal, bishitantenan i turista nan lo bai saka potret na dje. Ku e arte nan aki, sentro di suidad ta haña un toke mas aserka di alegria.
Sigur mester remarka ku esaki nan a duna Kralendijk un kara nobo. Nos ta spera di por mira mas di e arte nan aki na mas sitio strategíko aki na Boneiru pa asina mundu por disfruta di e arte nan aki.


text:
Hulanda ta opsekiá yudansa di emergensia na Haïti. Zr.Ms. Holland ta na kaminda pa e pais ku djasabra a keda afektá pa un teremoto pisá. E barku di Marina na Kòrsou a keda kargá ku entre otro alimento, awa i provishon di ouksilio. Na bordo tin tambe un helikòpter NH90, botonan rápido i un ekipo di por lo menos 22 militar èkstra. Ta trata di Marinir i Soldánan Genio di Ehérsito.
E militarnan tin un kantidat di boto di rùber na nan disposishon. Ku esakinan entre otro e personal sivil médiko internashonal ta keda hibá na e partinan mas profundamente afektá di Haïti. E militarnan ta atendé mas tantu ku distribushon di alimento, provishon di ouksilio i material médiko. Tambe nan ta analisá i stipulá e daño, pa asina tin mas klaridat kiko ta nesesario pa duna na yudansa einan. Hulanda ta traha hopi estrecho ku Union Europeo, Reino Uní i Estado Unidos. E Ministerio di Relashonnan di Eksterior i Union Europeo ta finansiá e ubikashon di e barku di Marina. Relashonnan di Eksterior tin pa esei e presupuesto humanitario. E yudansa di emergensia militar ta bina ademas di e yudansa finansiero ku Hulanda ya antes a pone disponibel, na entre otro Krus Korá i organisashonnan di Nashonnan Uní.
Morto i heridonan
Na Haïti e kantidat di mortonan entretantu a subi te mas ku 2.100. Sigun kalkulashonnan tin alrededor di 10.000 herido. Mas ku 135.000 edifisio a sufri daño of a keda destruí. Ta trata di bibiendanan, hospitalnan i skolnan. Kuido Médiko i awa limpi pa bebe ta skars, loke por hiba na brote na gran eskala di kólera.
Tripulashon di 75 miembro
Komandante di Forsanan Naval den Region Karibe ta dirigí e esfuerso militar di e yudansa di emergensia. E barku di patruya en prinsipio ta keda desplegá pa 2 siman. Na bordo di Zr.Ms. Holland, tin ademas di e ekipo di yudansa, un tripulashon di mas o menos 75 miembro i algun marechosé/Polis Militar. Zr.Ms. Holland desde Mei 2021 ta den Region Karibe, entre otro pa lucha kontra droga.


text:
Colegio Hilario Angela, Princes Amalia School, International School y EduCampus a ricibi nan certificado como Scol di UNESCO
Riba Dia di Internacional di Paz a tuma luga un ceremonia special pa anuncia y brinda certificado na e 4 scolnan di Aruba cu ta wordo reconoci oficialmente como miembro di e red di scolnan asocia cu UNESCO. Ta trata aki di Colegio Hilario Angela, Princes Amalia School, Internacional School y EduCampus.
Minister Xiomara Maduro di Cultura tabata presente como Presidente di e Comision Nacional di UNESCO Aruba pa entrega e scolnan nan certificado como Scol di UNESCO. Scolnan di UNESCO ta forma parti di un comunidad global di mas di 12 mil scol rond mundo cu ta reconoci pa nan rol den intercambia, crea y promove un cultura di paz den cual comprension pa diferencia, derechonan humano, cultura y diversidad, afinidad pa ciencia y innovacion y desaroyo sostenibel local y global ta esencial. E hobennan di e Scolnan di UNESCO ta cera conoci cu e 17 metanan mundial di desaroyo sostenibel y ta siña mas di kico mester wordo haci pa yuda Aruba y mundo pa por ta mas sostenibel. Nan ta wordo forma pa bira un cuidadano global.
Minister Maduro ta felicita tur docente y hobennan di Aruba su Scolnan di UNESCO. Masha danki pa acepta e reto pa educa y forma hoben nan pa mantene paz.


text:
KRALENDIJK – Ya pa algun siman e pintor Tymon de Laat huntu ku hóbennan di Liseo Boneriano i MBO ta pintando riba diferente muraya riba e isla. Ta trata di e proyekto ‘Street Colors Bonaire’. Radio Live 99.9 FM a papia ku e pintor profeshonal i el a konta su eksperensia komo pintor. “For di 2007 mi ta un pintor profeshonal. Bon bisá un ‘Street artist’. Mi ta pinta spesialmente riba muraya, pinturanan grandi, sinembargo mi ta gusta pinta un hende, esta wak e potrèt i pinta e persona.
Mi ta traha na Hulanda i a bai diferente parti di mundu. 3 aña pasá mi tabata na Kòrsou. Aparte di Kòrsou mi a bai Singapore, Merka i algun pais mas, pa pinta riba muraya. Awor nan a pidimi pa mi bin Boneiru pa duna lès na hóbennan, yuda i inspirá nan, pa den futuro nan por uz’é pa nan trabou. Ta trata di mucha i hóben di entre 12 pa 20 aña. Mi ta keda Boneiru te final di luna di febrüari. Despues ta sigui otro persona ku e tarea di pintamentu. Entre otro nos a pinta riba muraya na altura di Little Havana, hòfi kultural, Budget Marine i mas”, e pintor Tymon de Laat a bisa. Radio Live 99.9 FM a papia ku un di e hóbennan, miéntras e tabata pinta. Ta trata di e hóben Eder Curiel kende awor a bin biba na Boneiru.
“Hopi tempu mi ta pinta riba papel i esaki ta un bon oportunidat pa pinta riba muraya. Un eksperensia nobo. Normalmente mi ta pinta pretu ku blanku, sinembargo awor ta ku kolo, mas interesante mi ta haña,” e hóben Curiel a bisa.
Potrèt na momentu ku e hóbennan i Tymon de Laat tabata pintando riba muraya di un kompania di drecha boto na Kaya Industria Pariba


text:
KRALENDIJK – E klup di futbòl di s.v. Vespo di Rincon, djabièrnè último den presensia di mas di 2 mil fanátiko ku a paga pa mira e partido, a gana di e hóbennan di Young Boys di Nort Saliña ku skor di 3-1 i titulá kampion di torneo di futbòl 60 aña di FFB, Kopa FFB 2020.
Un total di 1909 fanátiko a paga pa mira e partido, di kua 1278 adulto, 545 mucha i 86 fanátiko riba 60 aña. Ku esaki manera tabata di spera i antisipá, a kibra tambe e “record” di e torneo komo e partido ku a hala mas fanátiko ku a paga i mira e partido. Aparte di esnan ku a paga pa mira e partido, tabatin sigur mas di 2 mil hende ku a presensiá e partido si konta tur e invitadonan i otronan ku no a paga pa mira e partido.
Pa loke ta e partido riba su mes, s.v. Vespo na di 3 minüt di e partido ta bai dilanti 1-0 ku gol di Jameson Piard. Na di 14 minüt di e partido, Rowel Frans di Young Boys pa medio di pinalti ta empatá e partido 1-1. Na di 19 minüt di e partido, pa medio di e di dos pinalti di e partido, Mayron Rombley hasi e partido 2-1 pa Vespo. Ku Vespo dilanti 2-1, e partido ta parti na dos pa sosiegu reglamentario. Di dos mitar di e partido Young Boys ta sali buska e gol pa empatá e partido i no ta logra. Na di 65 minüt di e partido, Elionard Janga ta hasi e partido 3-1 pa Vespo i ta seya tambe e viktoria di Vespo.
Ku e resultado aki pues, s.v. Vespo ta titulá kampion di e torneo, e ekipo di Young Boys ta keda di dos lugá o sea supkampion di e torneo Kopa 60 Aña FFB. Tabata un partido ku e hóbennan di Young Boys a ataká hopi i tabata yega hopi serka gol pero no ta logra finalisá e atakenan den gol i ta kai vensí. E gran públiko ku a presensiá e partido a biba ku e partido fo’i kuminsamentu te final di e partido.
Un bon komportashon tambe di e fanatikada ku a presensiá e partido aki.
Ku esaki e fanátikada ku a presensiá e partido, por bisa ku e fanatika di e depore rei futbòl a haña e kaminda bèk pa stadion pa mira partidonan di futbòl di FFB ku ta sigui fin di e luna aki. Dia 28 di e luna aki kampionato 2020-2021 di nos isla ta kuminsá den Stadion Kralendijk na Playa.
Riba pòtrètnan e ekipo di rèfri ku Bryan Virginie ku a dirigí e partido, ku asistensia di Amos Melaan i Geoffrey Angela na banda i ku Arelis Mercera na mesa, e ekiponan, tambe parti di un bista di e gran públiko ku a presensiá e partido.


text:
Parlamentario, drs. Mervin Wyatt-Ras durante Conferencia di Prensa di partido y fraccion di AVP, dilanti Hospital, a reacciona riba e contestanan di minister Danguillaume Oduber pa loke ta trata e 33 preguntanan cu e parlamentario a haci relaciona cu e cuestion di Vacuna-Gate na DVG y hortamento di placa cu turistanan ta paga pa PCR test na Airport. Wyatt-Ras a haci e preguntanan pa haya aclaracion, paso den e caso di fraude na DVG tur cos ta pasa sin transparencia y Parlamento cu tin cu controla con placa di pueblo ta ser gasta, no ta haya informacion debido. Wyatt-Ras a constata a base di e contestanan ricibi cu reaccion di minister a trece mas incertidumbre y mas necesidad pa haya aclaracion. Alabes e contestanan riba e preguntanan di Wyatt-Ras ta corto y cu un tono irita y hasta arogante.
Segun Minister el a kita sospechosonan mesora foi trabou. Sinembargo e no a contesta ta ken e sospechosonan ta? Den boca di pueblo ta ser bisa cu ta trata di campanjadornan di e minister.
Pa loke ta trata e preguntanan encuanto control di certificadonan di vacuna e minister ta tira culpa riba DVG, mientras cu di e robo di placa cu turistanan ta paga pa PCR test e ta tira culpa riba Laboratoriun di Hospital. E mes ta keda full afo. Pues e no ta carga responsabilidad pa esakinan. Segun Wyatt-Ras ta e minister ta esun cu mester ta na haltura di y ta responsabel pa tur cos.
Pa loke ta trata costo y maneho di e Health APP, minister a contesta cu esaki a keda desaroya dor di DVG hunto cu SETAR NV. SETAR a desaroya e dashboard application. Locual e no a contesta ta ken ta maneha e Health App y tin acceso na tur informacion di nos hendenan?
Ariba pregunta no. 22. El a contesta cu no tabatin destaho publico. A djies opta pa usa SETAR. Segun Wyatt-Ras con esaki por? Tin ley di comptabilidad. Parlamento a ser informa di esaki? E minister atrobe ta insinua comosifuera ta Wyatt-Ras ta difama credibilidad, den e caso aki Setar NV. Segun Wyatt-Ras no ta SETAR, sino DANGUI ODUBER mester ser cuestiona. E minister kier bruha tera pa e no carga su responsabilidad.
Riba preguntanan encuanto e costonan di e Health App el a contesta 300.000,- florin di cual 179.000,- ta ser cubri dor DVG y e resto dor di crisisfonds. Aki Wyatt-Ras ta puntra su mes cual crisisfonds? Mester por splica pueblo esaki.
Riba e pregunta si e maneho di Health App a tuma lugar den KOKOLISHI e minister a contesta cu esaki ta infunda y no corecto. Wyatt-Ras como representante di pueblo mester por haci pregunta na momento cu tin rumornan ta core den pueblo y e rumornan ta esey.
Ariba e Pregunta con un persona cu ta registra riba Health APP ta haya mailnan den campanja pa candidato Dangui Oduber, e minster a reacciona indigna. Si ta wordo insinua cu a usa data di Health App pa campanja ta incorecto y ta tilda Wyatt-Ras di ta custumbra di e practicanan ey den AVP. Wyatt-Ras ta haya esaki un forma di defende su mes di tira culpa riba otro. Den AVP nos no ta haci tal cos y pesey ta cuestiona e minister, segun Wyatt-Ras.
Wyatt-Ras para dilanti Hospital a duna splicason di e proyecto di ampliacion y renobacion di nos hospital cu a inicia su mes bao di gobernacion di AVP. Un proyecto cu ta tumando hopi anja pa yega na su final. Esaki debi na e hecho cu e minister encarga cu Salubridad nunca a kere den e proyecto aki y no tabata di acuerdo cu e contratista cu a ser encarga pa traha riba e proyecto. Na mes momento e parlamentario ta urgi minister pa pone di su banda pa finalisa e proyecto aki. pa asina tanto personal por traha den un ambiente agradabel y patientnan por sosega den un bunita ambiente pa recupera mas liher.
Pa loke ta trata preguntanan haci rond di e minister su reaccion negativo riba director di Hospital e minister a contesta cu ta remarcabel cu Wyatt-Ras cu tin voorbeeldfunctie ta di opinion cu vacuna no ta proteha. Aki e ta cuestiona con Wyatt-Ras por defende e director. Esaki no ta cuadra cu loke Wyatt-Ras a trece padilanti. Wyatt-Ras a defende e director di hospital paso el a bisa terecht cu vacuna no ta proteha suficiente manera cu tur hende a kere. Esaki basa ariba e hecho cu tur e prome 17 persona cu a contagia cu Omicron tabata vacuna. E nuance aki e minister no ta mira y ni lo por mira tampoco. Natural ta keda cu e vacuna a proteha nos hendenan durante de diferente pieken pa no bira asina malo y drenta den ICU, pero no por a preveni cu asina hopi hende a bira malo ora Omicron a haci su entrada. Esey tambe ta un hecho y ta evidencia. Minister Oduber mester stop di purba bira palabra di hende den su propio convenencia. Ta necesario pa e sinta na mesa cu director di Hospital pa sigui traha. Ademas en bista cu director tin COVID actualmente Wyatt-Ras a desee hopi forsa igual cu tur esnan cu tin COVID na e momento aki.
Si e minister ta papia di “voorbeeldfunctie”, kizas e ta referi na ministro presidente cu ora Omicron a haci su entrada na Aruba no a worry sino tog a organisa un fiesta grandi di matrimonio sin cu minister Dangui a par’e di haci esaki. Despues di esey e casonan a pasa 1000 pa dia. Air Canada y Frontier Airlines a cancela banda di otro cancelacionnan di hotel te cu CDC a duna nos pais un red code cu lo por tin impacto grandi ariba nos situacion financiero-economico y por conduci na cu mas hende lo por perde nan empleo. Acaso e ministro presidente lo paga pa e danjo financiero aki? E lo asumi su voorbeeldfunctie?
Mirando e contestanan pues por conclui cu nan a trece mas incertidumbre y necesidad pa haya mas aclaracion ariba nan. Wyatt-Ras y lo bolbe manda preguntanan pa minister y ta spera cu esakinan lo wordo contesta.


text:
TAKE ACTION AND HELP OUR CAUSE
HOW CAN YOU HELP US?
Fundacion Pa Nos Comunidad (FPNC) ta e unico banco oficial di cuminda na Aruba y a ser funda dia 2 di juli 2009. FPNC desde su inicio ta para pa
- cooperacion,
- ayudo structural den combati pobreza y
- trece alivio den hogarnan mas vulnerabel.
Den su forma di traha FPNC ta garantisa etica di trabao social, profesionalismo, experticio den tereno di ayudo relata na pobreza y cooperacion cu mas cu 40 otro instancianan cu ta brinda ayudo na gruponan vulnerabel den nos comunidad. E meta principal ta pa brinda sosten na instancianan Amigo di FPNC den nan ayudo pa nan cliente, yuda combati pobreza den forma structural y holistico como tambe garantisa un calidad di servicio. FPNC ta basa su forma di traha riba maneho integral, procesonan den su organisacion como tambe proceduranan existente y dinamico pa por logra e metanan di FPNC pa e comunidad di Aruba.
E trabao di FPNC ta dirigi riba diferente aspecto entre otro:
- alivia hamber,
- ayudo structural di pobreza,
- participacion y re-integracion di e grupo di meta,
- colaboracion y
- ayudo humanitario teniendo cuenta cu derechonan universal.


text:
Antayera Ministerio Publico (OM) a anuncia cu a detene un sospechoso den e caso Apollo, cual ta e nomber pa e investigacion den cuadro di asesinato di John A. ‘Poentje’ Castro. OM ultimo a habri e caso aki bek despues di casi 11 aña. Esaki no ta e prome sospechoso cu OM tabatin wowo riba dje, mirando cu den juni di 2012 OM tabatin un sospechoso na bista cu tabata cera na KIA, algo cu OM nunca a declara publicamente. Dicon nan no a persigui e sospechoso aki, no ta conoci.
Vocero di OM, Ann Angela, a reacciona riba e pregunta si por divulga e inicialnan di e sospechoso en cuestion, pero den interes di e investigacion di OM no ta posibel ainda pa haci esaki. Ministerio Publico no ta descarta cu lo por tin mas detencion den e caso aki.
Interesante ta cu e prome detencion ta cay despues di practicamente 11 aña cu no a bisa casi nada tocante e caso. Prome cu un periodista di Bon Dia a haci un peticion a base di e Wet Openbaarheid van Bestuur (Ley di Transparencia di Hulanda, Wob) na e Instituto Forensico Hulandes (Nederlands Forensisch Instituut, NFI), no tabata conoci cu OM tabatin un sospechoso ya caba den juni di 2012 cu eventualmente OM no a persigui, ni kico a wordo manda na NFI apart di e Blackberry di Castro.
OM mester responsabilisa dicon investigacion no a duna fruto den 11 aña
Rond di juni di 2012 tambe a manda un pechi marca Nike, un jeans cu rasgo di sanger y tambe rasgo di sanger riba e muraya pafo di e cura di Castro su cas. A manda e material aki pa asina compara e perfil di DNA di e rasgonan haya riba e pechi y e jeans cu e perfil di DNA di Castro. Den e emailnan cu NFI a haci publico den cuadro di e procedura di Wob, ta mustra cu OM tabatin un sospecho cu e articulonan lo a pertenece na e sospechoso cu nan tabatin dilanti wowo, cu na e momento ey tabata cera na KIA.
E fiscal responsabel na e momento ey, esta Jaap Zondervan, den un email reaccionando riba preguntanan di e tecnico di NFI riba 9 di januari 2012 a bisa cu: “[…] nos no sa si e sospechoso tabata herida na momento cu e echo castigabel a tuma luga of un poco despues. Nos ta kere cu material di referencia [DNA di e sospechoso pa compara cu e DNA haya na e sitio] lo bin na su debido momento. E persona cu nos tin na bista actualmente solamente ta un bon sospechoso di cual nos por bay tuma material di referencia si a base di e analisis ta mustra cu: 1. E rasgo di sanger riba e muraya no ta di Poentje y 2. E sanger riba e jeans di [sospechoso, nomber no divulga] ta duna un perfil di DNA. Den e caso aki nos solamente tin ‘circumstantial evidence’ y pues nos no tin un rason cu ta fuerte suficiente pa hustifica tuma e DNA di e sospechoso.”
A base di e documentonan disponibel ta mustra cu e condicionnan pa por considera e sospechoso cera na KIA como un sospechoso probabel, no tabata cumpli toch cu e perfil. Sinembargo mirando cu OM nunca a duna informacion riba esaki, ta dificil pa yega na un conclusion.
Maske no ta cla con OM a yega na e sospechoso anonimo cera na KIA, ta remarcabel cu despues di haci un investigacion den e archivonan di corant, ta mustra apesar cu OM tabatin e sospechoso bou wowo, a bisa den media cu no tin nada nobo pa divulga den cuadro di e investigacion. Pa esnan interesa por consulta entre otro e articulonan di corant Amigoe di Aruba di 22 di december 2012 cu titulo ‘Desafortunadamente nada nobo pa raporta’ [‘Helaas niets nieuws te melden’]. Den varios otro medio, manera Awe Mainta di 22 di december 2014 a sali cu lo tin un sospechoso na bista, pero OM nunca a confirma loke medionan a skirbi e tempo ey.
Transparencia?
Segun OM di Hulanda, a base di articulo 6 y 10 di e Tratado Europeo pa Derechonan Humano (EVRM), e ley di transparencia di Aruba (Landsverordening openbaarheid van bestuur, Lob) y hurisprudencia di Corte Europeo di Derechonan Humano (EHRM. 26 april 1979, ECLI:NL:XX:1979:AC6568 (Sunday Times/Verenigd Koninkrijk). [Nota di redaccion: E pagina di OM di Hulanda ta referi na e Wob, pa referi na OM di Aruba ta reemplasa esaki cu e Lob.]
OM tin un deber di duna informacion na e publico tocante e funcionamento di e sistema hudicial. Sin transparencia den con e sistema hudicial ta funciona, no ta posibel pa tin un bon debate publico riba e sistema hudicial, mientras den undebate publico ta necesario pa e funcionamento di e sistema y tambe ta un balor importante pa por mantene un sociedad democratico. E hurisprudencia menciona ta indica tambe cu duna informacion den caso penal individual ta mira mas y mas como un interes independiente.
Den cuadro di esaki mester menciona cu un periodista di Bon Dia a haci un peticion pa informacion a base di e Lob na e minister di husticia encuanto e investigacion di e asesinato di Poentje Castro riba 8 di maart 2021, cual e minister no a contesta te dia di awe. Riba 21 di mei ultimo e periodista a entrega un obheccion ficticio contra e echo cu e minister no a contesta e peticion aki, cual e minister tampoco a contesta.


text:
Minister di Cultura a hiba un discurso diasabra ultimo durante un evento na Cas di Cultura relaciona cu “Dia Mundial di Diversidad Cultural pa Dialogo y Desaroyo”. Un dia caminda a celebra e rikesa multicultural cu nos tin na nos Pais Aruba. Un anochi riba cual por a disfruta di un intercambio cultural di varios talento den forma di musica, baile y expresion artistico.
E mandatario a recorda cu aña pasa, para riba e mesun tarima na momento cu ela haci apertura di e evento aki tabata dilanti un sala bashi door di e protocolnan di e pandemia. E aña aki pa un y tur e ta un momento special, pasobra atrobe nos por bini hunto pa nos por comparti cu otro.
Ta un alegria di por tin un publico grandi pa presencia e di dos Encuentro Multicultural relaciona cu Celebracion di Dia Mundial di Diversidad Cultural pa Dialogo y Desaroyo.
Na aña 2001 UNESCO a haci un declaracion pa reconoce dia 21 di mei como Dia di diversidad cultural y na aña 2003 Nacionnan Uni a declara 21 di mei oficialmente como Dia Mundial di Diversidad Cultural pa Dialogo y Desaroyo. UNESCO y Nacionnan Uni ta confia cu si den cada pais por trece diferente cultura hunto, cu esaki ta contribui na paz, na desaroyo positivo y stabilidad social den e Pais. Pa medio di dialogo, comunica cu otro y inclusion, un Pais por logra biba den paz, harmonia y cu respet pa otro.
Riba e anochi aki Pais Aruba ta uni na e iniciativa di Unesco y Nacionnan Uni pa experiencia un bunita show di intercambio cultural, durante cual ta duna atencion na nos cultura y cultura di tur otro nacion cu ta biba hunto cu nos. Nos Pais ta brinda hogar na mas cu 90 nacionalidad di mas cu 130 pais. Segun Oficina Central di Estadistica Aruba, durante e Censo na aña 2020, a constata cu 37% di e poblacion di Aruba, ta personanan di otro nacionalidad. Esaki ta demostra cu apesar cu nos ta un pais chikito, nos Pais ta cas di varios nacionalidad, di diferente cultura, tradicion, balor y custumber cu ta biba den paz y harmonia cu otro. E mandatario a pidi pa haci uzo di e dia aki tambe pa reflexiona riba e balornan di diversidad cultural, riba e importancia di dialogo intercultural, pa compronde y respeta cultura di otro. Fomenta igualdad, siña di otro y biba den amor y union pa fortalece nos Pais Aruba.
E ‘Encuentro multicultural ‘aki ta un bunita iniciativa pa asina por comparti rikesa di cada cultura di diferente Pais. E evento ta brinda un plataforma pa nos duna atencion na e diferente
nacionnan cu ta biba aki y bini hunto y comparti cu nos comunidad nan cultura y talento artistico. Minister di Cultura ta hopi orguyoso di tin asina tanto potencial artistico di diferente Pais na Aruba.
E fecha 21 di mei tambe ta un fecha historico pa pueblo di Aruba, ya cu riba e fecha aki 19 aña pasa, Aruba a oficialisa nos idioma materno Papiamento. Nos dushi idioma Papiamento ta locual ta uni nos y diferente otro nacionalidad cu a bin residencia aki.
Minister Xiomara Maduro a haci uzo di e oportunidad tambe pa gradici un y tur cu a participa di un of otro forma, pa nan interes, esfuerso, trabou y aporte cu a ser haci pa e anochi, pa asina un y tur por a disfruta di un tremendo intercambio cultural. Palabra di gratitud na Departamento di Cultura, en especial e lider di e proyecto sr. Jhon Freddy Montoya cu a traha inalcansablemente y cu hopi pasion, pa haci e evento aki posibel. E mandatario a gradici tambe tur e miembronan di Cuerpo Consular na Aruba y Fundacionan cu semper ta participa pa asina por realisa e encuentro multicultural aki.
Na final e mandatario a haci un apelacion na un y tur pa ban sigui aporta na e Dia Mundial di Diversidad Cultural. Sigui fomenta inclusion y integracion, sigui biba den paz, trankilidad, harmonia y den union. Na tur cu a haci Aruba nan cas, danki pa tur locual cu boso ta aporta na bienestar di nos Pais Aruba. Laga nos sigui traha den amistad y union pa fortifica nos Pais. Nos diferencia ta locual ta enrikece nos y nos respet ta locual ta uni nos.


text:
A financia, diseña, construi y lo mantene e edificionan di Hospital pa 25 aña largo
ORANJESTAD, Aruba: Diahuebs atardi, den e entrada di e edificio nobo di Hospital, a tuma luga entrega di yabinan di edificio di e Hospital nobo, e asina yama “New Bed Tower”, incluyendo entrega di e Central Energy Plant y di un Magazijn Central nobo. Tabata un atardi hopi exitoso, compaña pa partnernan y invitadonan special. E proyecto di renobacion y expansion di e edificio di hospital a inicia na aña 2011 y na final di e proyecto aki, nos lo tin un di e miho hospital den Caribe. Tur presente a brinda pa e logro aki y tabata contento cu por a entrega un parti di e proyecto, considera como e proyecto di infrastructura di mas grandi na Aruba di e ultimo añanan.
Stichting Onroerend Goed Aruba a firma e acuerdo y a entrega e yabinan na Minister di Salud Publico, Cuido di Nos Grandinan y Deporte, Dr. Carlos “Alex” Schwengle. Presidente di SOGA, John Hodgson a indica cu tur hende tabata contento pa cu esaki. E hospital nobo di Aruba sin duda lo ta esun di mas bunita den region y mas aleu cu e region. “Como Arubiano nos tur mester ta contento cu esey, pasobra ami ta hopi contento di e manera e construccion ta bayendo”, John Hodgson a expresa contento.
Na aña 2011, SOGA a cera contracto cu e arkitecto, Bermello Ajamil & Partners, cu a diseña e hospital despues cu e compania a reuni continuamente cu e staf di hospital y cu representantenan di Gobierno, unda cu hunto a yega na e plannan final. Despues cu a firma e contract cu e contratista, den luna di November 2014 a cuminsa cu construccion di e ‘Medical Office Building‘, e ‘Central Energy Plan’, e Magazijn nobo y e ‘New Bed Tower’. A traha e edificionan ariba menciona den e casi 3 añanan di construccion. A entrega e Medical Office Building na December 2016 y awo ta den e etapa cu Hospital lo ocupa e edificio nobo di “ New Bed Tower”.
Tur sistema ta poni na nan luga, ta instalando tur ekipo medico, a instala tur sistema electrico y mecanico pe edificio nobo di New Bed Tower. Hospital lo drenta den e New Bed Tower den e proximo 30 pa 60 dianan asina cu Hospital caba cu nan trabou, Bernard Horovitz e ingeniero di Bermello, Ajamil & Partners a expresa. “Semper e ta un bon sentimento ora a pasa hopi tempo trahando riba e diseño, reuni cu empleadonan, haya tur hende di acuerdo cu e plan y percura pa termina cu e construccion pa pashentnan por uza”, ingeniero Horovitz a expresa contento.
Director di AIB Bank, Frendsel Giel, ta orguyoso di e proyecto y di e entrega parcial di e edificio nobo. Ainda tin cu termina cu piso 5 pa asina pone e ICU den dje, pasobra e ta den e parti di Intensive Care/Medium Care completamente nobo. “Mi ta contento con e atardi a cana. Finalmente ora mi a tende tur speech, bo ta keda satisfecho cu tur hende tin un solo meta”, Frendsel Giel a expresa orguyoso.
E meta ta pa entrega un producto cu ta di balor agrega pa Aruba. AIB ta contento pa cu esaki y di a forma parti, tambe orguyoso di e teamnan cu ta envolvi pa realisa e proyecto aki. Hospital mes a fiha e normanan con nan kier mira e hospital nobo. Tabatin hopi interes y e desafio tabata pa tene tur hende hunto pa enfoca riba e producto final y pa entreg’e den e tempo stipula y den e presupuesto.
AIB a gradici Gobierno y pueblo cu a duna nan e oportunidad pa realisa e proyecto aki. Desde inicio tabatin reserva riba esaki pero asina mes a tum’e y realisa e proyecto. Frendsel Giel a gradici AIB pa por a yega asina leu y tambe a gradici SOGA pa duna nan e confiansa pa encabesa e proyecto. Tambe a gradici tur partner envolvi pa duna nan e sosten totalmente.


text:
Nos invitado den e programa aki ta Oswin Cristino Behilia miho konosi komo Chin. Un persona hopi konosi den e mundu di farandula komo musiko/kantante i tambe e tabata aktivo den politika. Chin tabata presentado di e programa Telepatria ku a bira hopi popular. Nos ta kombersa kune riba su bida.
Produkshon: Fundashon Históriko Kultural Boneriano
Durashon: 53 minüt
Fuhikubo ta presentá: Oswin Cristino (Chin) Behilia
Nos invitado den e programa aki ta Oswin Cristino Behilia miho konosi komo Chin. Un persona hopi konosi den e mundu di farandula komo musiko/kantante i tambe e tabata aktivo den politika. Chin tabata presentado di e programa Telepatria ku a bira hopi popular. Nos ta kombersa kune riba su bida.


text:
Nos invitado den e programa aki ta Ramon Theodora. Ela nase 31 Augustus 1933 na Boneiru. Nos ta kombersa kune tokante su bida, su infansia tambe e Boneiru di antes spesialmente e bario di Antriol.
Produkshon: Fundashon Históriko Kultural Boneriano
Durashon: 52 minüt
Fuhikubo ta presentá: Ramon Nonato Theodora
Nos invitado den e programa aki ta Ramon Theodora. Ela nase 31 Augustus 1933 na Boneiru. Nos ta kombersa kune tokante su bida, su infansia tambe e Boneiru di antes spesialmente e bario di Antriol.


text:
HISTORIA
LEGADO DI FE
Den un siglo i mei Iglesia Atventista di Shete Dia a krese di un man yen di individuonan, kendenan kuidadosamente tabata studia Beibel den nan búskeda pa e bèrdat, pa un komunidat mundial di mas di 20 mion miembro. E historia di atventismo den e parti di mundu akí, spesialmente den e teritorio di Aruba, Boneiru i Kòrsou, a kuminsá na aña 1924 kaminda mishoneronan a yega for di Venezuela na nos islanan ku un mensahe speshal.
Den un siglo i mei Iglesia Atventista di Shete Dia a krese di un man yen di individuonan, kendenan kuidadosamente tabata studia Beibel den nan búskeda pa e bèrdat, pa un komunidat mundial di mas di 20 mion miembro i miónes di otronan ku ta konsiderá Iglesia Atventista komo nan kas spiritual. Doktrinalmente Atventistanan di Shete Dia ta heredero di e fe di e movementu milerita den e añanan di 1840. Aunke e nòmber “Atventista Di Shete Dia” a keda skohé na 1860, e denominashon a keda ofisialmente organisá te ku 21 di mei 1863, ora ku e movementu tabata konsistí di kasi 125 iglesia i 3.500 miembro.
E hendenan prominente na komienso di e iglesia akí tabata Hiram Edson, James Springer White i su kasá Ellen G. White, Joseph Bates i J. N. Andrews. Despues di algun dékada e iglesia a ekspandé for di su base original na Nueva Inglatera i a bira un organisashon internashonal.
Dia 7 di yüli 1924 mishoneronan atventista a yega na e islanan ABC for di Venezuela. Ku e barku S. S. Van Rensselaer nan a drenta e bahia di Willemstad i for di aki a kuminsá e trabou di kompartí e mensahe atventista. For di e momentu ei te ku awe e iglesia a krese riba e islanan akí i awe ta manehando iglesianan, skolnan, hòspital, libreria i agensia pa desaroyo i alivio.


text:
Ku regularidat Fundashon pa Konsumidó konhuntamente ku departamentu di inspekshon di Ministerio di Desaroyo Ekonómiko (MEO) ta hasi komparashon di preis basá riba e asina yamá Makutu NO regulá. Gran parti di e produktonan den e makutu aki ta produktonan den bòter òf den bleki. Por ehèmpel fruta, karni, piska, mayonaise, jam, pindakaas i bèrdura den bleki. E makutu aki ta konsistí tambe di karni i bèrdura di ‘diepvries’. Durante e luna di òktober departamentu di inspekshon a anotá preis di 206 produkto na 15 diferente establesimentu. E establesimentunan ku a forma parti di e komparashon di preis aki ta: Arco Irs, Bon Bini, Boulevard Market Place, Centrum Mahaai, Centrum Piscadera, Dande, Esperamos, Luna Park, L-Z-F, Mangusa Hyper, Mangusa Rio, New Plaza/Ruyterkade, Supermarket 2000, Vreugdenhil i Zhifeng.
Centrum Mahaai i Centrum Piscadera, e supermerkadonan ku mas produkto na un preis ekonómiko! (for di e makutu di produkto ku a keda selektá)
Resultadonan di e komparashon di preis aki ta indiká ku ámbos di e supermerkadonan di Centrum ta e supermarketnan ku tin mas produkto na un preis mas ekonómiko. For di e 206 produktonan ku a keda pre selektá, e supermerkadonan aki ta’tin un kantidat di 78 produkto na un preis mas kumbiniente. Mangusa Hypermarket ta keda na di dos lugá ku 31 produkto i Bon Biní supermarket i Vreugdenhil supermarket ta na di 3 lugá ku un kantidat di 25 produkto na un mihó preis.
Centrum Mahaai i Centrum Piscadera ta mas mihó surti.
(for di e makutu di produkto ku a keda selektá)
A base di e resultadonan di e komparashon di preis aki tambe Fundashon pa Konsumidó por a tuma nota di e supermerkado ku tin mas produkto optenibel den rèki. Na momentu di e anotashon di preis, Centrum Mahaai i Centrum Piscadera tabata tin 148 produkto den stòk.Mangusa Hypermarket tatin 139 I Boulevard Market Place un total di 119 produkto.
Paga tinu! Kompará promé ku kumpra i asina evitá gastunan no nesesario
Fundashon pa Konsumidó a konstatá algun diferensia grandi den preisnan di entre otro karni, ‘luncheon meat’ i piska den bleki. Den e kategoria di karni por a tuma nota di un diferensia di preis di fl. 6.50 te ku fl. 11.00. Por ehèmpel un kilo di kabritu di eis ta kosta na ámbos Centrum fl. 14.95 i na Luna Park esaki ta kosta fl. 25.95, kual ta un diferensia di fl. 11.00.
Tambe a tuma nota di diferensianan di preis den e kategoria di ‘Luncheon meat’, mihó konosí komo Spam. Un ‘luncheon meat’ di e marka Groot di 12oz ta kosta na ámbos Mangusa fl. 3.84 i na Dande Supermarket esaki ta kosta fl. 7.90, kual ta un diferensia di fl. 4.06. Manera ariba menshoná, pa loke ta trata piská den bleki tambe tin algun diferensia di preis relevante. Un bleki di saldinchi ‘Nuri spiced skinless & boneless’ ta kosta na ambos Centrum fl. 4.36 i na Boulevard Supermarket esaki ta kosta fl. 7.69, pues un diferensia di preis di fl. 3.33.
Ku e resultadonan aki Fundashon pa Konsumidó ke konsientisá nos konsumidónan pa konsultá e lista di komparashon di preis aki i kompará semper promé ku kumpra. No lubidá di kontrolá fecha di vensementu riba etikèt di e produkto ku bo tei kumpra. Pa kualke pregunta òf remarke tokante di e komparashon di preis por yama Fundashon pa Konsumidó via telefòn na 462-6666. Bishitá nos wèpsait www.fundashonpakonsumido.org. pa un bista amplio di e lista di komparashon di preis. Fundashon pa Konsumidó ke rekordá un i tur ku nos a muda i ku nos ofisina nobo ta situá na Dr. Martin Luther King Boulevard 29A. Por bishitá nos pa kualke keho òf informashon.
Fundashon pa Konsumidó ta un organisashon independiente ku ta sali na interes di e pueblo kumpradó. E publikashon aki ta konta ku ouspisio di Ministerio di Desaroyo Ekonómiko.


text:
Durante e siman di Dia di Tata, Amazonia a sirbi cuminda excelente den un ambiente familiar, combina cu un cantidad di sorpresa, cual a haci e experiencia di come mas excitante ainda. E importador local di liquor di calidad, Aruba Trading Company, a wordo pidi pa contribui cu algun premio dibertido, y Amazonia tambe a premia un certificado di regalo pa un cena delicioso, na un bishitante cu suerte. E premionan a wordo parti durante un encuentro chikito, durante cual Corne van den Broek a gana e cena pa dos, Yuan Zheng Wu y Evan Peterson cada un a gana un botter di Hennessey Cognac, Oreon Mathew a gana un tas cu accesorionan Hulandes, Taylor Escobedo a gana un tas cu accesorio Brasilero, Ferdinand Fluowig y Laumar Lasten a gana pechi, y Leonard Rozado a gana un caha di Cerbes Presidente Light. Tur dia di fiesta semper semper ta wordo celebra den gran estilo na Amazonia, segun Gerente General Raymond Talbot, kende tambe a informa cu e Sushi Salsa nobo ta cla pa ricibi amante di sushi na cualkier momento, y cu e bar y lounge refresca di Amazonia ta habri pa entretene amantenan di futbol. Aki por mira e partimento di e premionan entre e ganadornan cu suerte.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Mi a reconoce hopi berdad den e buki ‘Feal the Fear and do it anyway’ di e psicologo dr. susan Jeffers cu mi ta comparti aki bou.
Confronta nos miedonan nunca ta mes espantoso cu e miedo inconciente su tras cu ta laga nos sinti nos mes indefenso.
Lesa esaki un biaha mas, pasobra e ta por ta un tiki complica pa acepta. Experencia ta mustra cu tardi of tempran bida lo presenta nos cu situacionnan cu ta saca nos for di nos comfort di bida. Mas indefenso nos ta sinti nos mes, mas grandi e miedo inconciente cu ta terorisa nos. Hopi hende ni kier pensa mes cu un dia nan lo haja nan den un situacion cu ta kita nos seguridadnan den bida.
Hende ta bira panico si nan lo djis pensa riba e posibilidad cu un dia nan casa cu semper a mantene nan muri. ‘Kico mi lo hasi e ora? Nunca mi a worry pa profundisa mi mes den su trabou.” Of pensa riba hendenan cu semper a hasi e mesun trabou y nunca a hasi un of otro curso. Si nan perde nan trabou…kico lo pasa cu nan? Seguridad den bida tin su bentaha, pero anticipa riba situacionnan cu por presenta nan mes, tin mucho mas balor pa nos calidad di bida.
Asina e buki ta conta riba un senjora cu a haj’e confronta cu un malesa cu a paralisa su casa cu semper a percura pa tur cos p’é. Su mundo a cay den otro y miedo a paralisa su bida emocionalmente. Obligatoriamente e la haj’e obliga di sinja con pa juda su casa y kico pa hasi pa sostene su casa den su negoshi. Den e proceso aki e la corda riba tur e momentonan espantoso cu e tabatin den pasado ora e pensa riba e posibilidad cu por ehempel su casa muri prome cun’é. E la pensa bek riba e discushonnan cu e tabatin cu su amiganan riba e tema aki y e ansha y miedo cu e la sinti. Pensando bek riba tur e miedo y ansha aki, e ta realisa cu si e lo mester a contesta awo, e lo contesta: “Mi lo hasi loke mi tin cu hasi’…
Algun dia pasa mi a tribi di participa na un biahe di 1100 km di Hulanda pa Alemania riba un motor. Riba highway nos tabata core 180 km pa ora y den e seronan nos tabata wak abou den e abismonan. Mi a priminti cu mi lo bay y mi a cumpli, jen di miedo na comienso. Y mi tin cu admiti cu mi miedo grandi na comienso di e biahe a bira un comfort hopi grandi na final di e biahe, te cu mi a cuminsa encanta e libertad riba e motor. Mi kier comparti e experencia aki, pasobra den mi miedo mi ta reconoce e miedonan cu hopi di nos a lanta cu ne…y hopi biaha e miedo ta mas grandi cu e accion mes. Asina mi ta pensa cu aunke ainda mi tin mas situacionnan den mi bida cu mi no ta enfrenta, mi ta realisa cu mi lo tuma e accionnan necesario pa surpasa cada un di nan. Miedo ta un mal maestro… e ta mantene bo como su prisonero… y mi a nace liber… y bida ta balioso… y mi ta stima bida…


text:
RAPÒRT TIP DI GOBIÈRNU MERIKANO
MINISTERIO KONSERNÍ HUSTISIA
PUBLIKÁ RIBA 19 YÜLI 2022
WILLEMSTAD – Gobièrnu di Kòrsou a tuma nota ku Merka a baha e klasifikashon di Kòrsou na rango 3 pa loke ta trata kombatimentu di trafikashon di hende. Gobièrnu di Kòrsou ta lamentá esaki i ta di opinion ku e degradashon no ta ilustrá e tantisimo esfuersonan ku gobièrnu a bin ta hasi pa kombatí trafikashon di personanan. Ehèmpelnan di esaki ta inkluí varios seshon di entrenamentu, reunionnan i kampañanan di konsientisashon ku a bin ta tuma lugá e ultimo añanan pa kombatí trafikashon humano.
Gobièrnu ke suprayá tambe diferente proseduranan legal andando kual ta demostrá e esfuerso inkansabel pa kombatí e fenomeno ya menshoná. Gobièrnu tin atenshon pa e severidat di trafikashon humano i ta komprometé su mes pa kombatí esaki. No opstante esaki algun di e rekomendashonnan hasí den e rapòrt ta bai en kontra di nos estado di derechi manera por ehèmpel nos trias politika. Echo ta ku gobièrnu ta konfrontando k’un situashon finansiero no muchu alentador i e situashon geopolítiko di Venezuala kual ta hasi e fluho di indokumentadonan aún mas grandi. Organisashonnan kriminal naturalmente ta hasi uso di e situashon prekario aki pa trafiká personanan.
Gobièrnu di Kòrsou lo bai sigui desaroyá maneho i planesnan pa sigui kombatí trafikshon di hende i ta konvensí ku a korto plaso gobièrnu Merikano lo subi nos klasifikashon riba e lista di TIP.


text:
Un multitud grandi a presenta na e reunion cu caracter di urgencia convoca pa partido AVP, ayera 22 di Augustus den ora nan di anochi. Hopi cuidadanonan percupa y den expectativa a aglomera na cas di partido playa, asina respondiendo na e yamada cu partido AVP a hasi. Por a mira cuidadanonan di varios orientacion politico a presenta na cas di partido pa asina uni nan mes na e lucha cu lo conduci cu Aruba ta wordo libera for di e Gobierno actual. Pa motibo di e multitud cu a acudi, organisadornan di e reunion mester a translada e reunion for di den salanan di cas di partido pa dilanti di cas di partido. Un anochi cu un atmosfera di speransa, union y mas importante determinacion pa lucha pa pueblo y pais.
E anochi a inicia cu varios discurso di Parlamentario y Candidatonan di partido AVP cu a expresa nan sentimentonan cu e multitud di cuidadanonan cu a presente motiva pa un cambio di direccion di nos Pais. Parlamentario Arthur Dower, Mike de Meza, Gerlien Croes, Mervin Wyatt Ras, Ryçond Santos do Nascimento y Benny Sevinger a hiba discursonan carga cu emocion y conviccion cu Partido AVP tin un ruta alternativa y tin un vision socio- economico pa salba nos Pais y a motiva e spiritu di lucha den cada un presente. Candidato nan di partido AVP Muzaninn Wever, Clifford Heiliger y Wendrick Cicilia hiba discursonan emotionante y impactante cu a anima e multitud cu partido AVP ta e speransa.
Lider partido AVP mr. Mike Eman a clausura e anochi cu un mensahe fuerte. E momento ta awor! Nos tin cu lucha pa salba e presente y e futuro di nos Pais. Un momento bunita cu a captura e esencia di e anochi ta e momento cu lider di partido mr. Mike Eman a extende un man di union na tur esnan cu tin amor pa Pais Aruba pa den dialogo y union traha na bienestar di e nos Pais. Como simbolo y ehempel di e union aki lider di partido mr. Mike Eman e invita lider di partido Curpa Eric Ras pa asina consolido e union cu tin mester pa asina hunto por bay hulanda cu un plan economico nobo pa asina nos por saca nos pais for di e abismo cu Gabinete Wever-Croes a ocasiona. Lider di partido mr. Mike Eman e enfatisa cu tur gremio, sindicato, gremio comercial, NGO y tur organisacionan cu ta stima e pais aki mester uni den un dialogo social pa asina nos determina un rumbo nobo pa nos Pais, y partido AVP ta e unico partido cu por y a realisa esaki.
Dilanti di un multitud grandi aglomera dilanti cas di partido Lider di partido mr. Mike Eman a pidi e mandato pa asina inicia un serie di accion cu lo culmina den e salbacion di nos Pais. Lider di partido mr. Mike Eman a ricibi e mandato pa asina acerca conseho di minister di reino hulandes cu un carta den cu e ta describi e situacionan cu partido AVP a encontra den e barionan, e pobresa creciente y e falta di interesa pa alivia e dolor nan di nos cuidadano, mientras cu ta impone mas medida riba cartera di nos cuidadano.
E mensahe cu lider di partido AVP mr. Mike Eman mediante un carta lo manda pa Conseho di Minister di reino hulandes ta cu e comunidad di Aruba no ta bay acepta mas medida mientras cu amigo y famia di Gabinete Wever- Croes ta sigui enrikece nan mes cu fondonan publico.
Lider di partido mr. Mike Eman a invita e multitud pa marcha hunto pa asina nos libra nos Pais y a sigura e multitud cu intimidacion ni persecucion lo frena e deseo pa un Aruba liber di e Gabinete Wever-Croes. Cu un mandato di e multitud grandi cu tabata presente lider di partido AVP mr. Mike Eman lo lidera e marcha di cambio den nos Pais. E marcha pa cambio lo inicia mañan Diaranson pa 3:30 di merdia na momento cu lider di partido AVP mr. Mike Eman lo hasi entrega di e carta na VNO cu ta carga e precupacion y sentimento di un pueblo cu ta sufriendo na man di Gabinete Wever-Croes. E momento pa un cambio ta awor!


text:
Felix Chakutoe i su bustonan
Seri di Herensia Kultural
Phelippi Benito Chakutoe a nase dia 26 di ougùstùs 1891 na Kòrsou. El a nase pober i muri lubidá, na edat di 76 aña, dia 20 di sèptèmber 1967. Pero durante añanan ’20 di siglo 20, Felix (òf Feliz), manera tabata yam’é tambe, tabata un héroe pa obreronan di den haf na Kòrsou. Su intervenshon den e wèlga di 1922 a kondusí na e promé kontrato kolektivo di trabou den historia di e isla. E papel ku el a hunga den e pida di historia akí e mester a paga ku un kondena di nuebe aña di prizòn.
Felix a bini di un famia pober. Su mama Ana Hooi tabata kòki serka un famia na Pietermaai. Komo mucha el a bai St. Vincentiusschool. Despues e ker a bai traha pa un entrada èkstra, pero e no por a haña trabou. P’esei Felix komo yònkuman a disidí di bai nabegá.
Promé ku i durante promé guera mundial haf di Kòrsou tabata un lugá importante di trabou. Sin embargo, e reseshon ku djis despues a surgi tabatin konsekuensia pa e haf i pa e kompanianan di nabegashon. Na prinsipio di 1922 agensianan di e kompanianan di nabegashon ‘Red D. Line’ i ‘Koninklijke West-Indische Maildienst’ KWIM, a disidí pa entrante 1e di aprel di baha sueldo pa ora di 50 pa 40 sèn. A trese e desishon akí komo partisipashon. No tabatin niun informashon ni deliberashon previo, pasobra deliberashon organisá ku obreronan no tabata eksistí ainda e tempu ei. Tabata trabou pisá i peligroso, sin seguridat laboral òf di otro índole. Obreronan tabata haña pago pa e oranan ku nan traha i tabata retené algu di nan sueldo tambe den kaso ku pa kualke rason trabou no a tuma lugá segun plan. Ke men ku e anunsio di redukshon di sueldo sigur no a kai den bon tera. Tòg e obreronan a tuma un posishon di ‘sinta mira’ te ora e kambio a drenta na vigor dia 1e di aprel. E ora ei nan a kuminsá ku un wèlga ku a dura tres luna.
‘Rooms-katholieke Volksbond’ a intermediá sin resultado entre wèlguista i doño di trabou. E kompanianan di nabegashon a disidí di buska obrero fo’i Venezuela – i esakinan sí a risibí pago di 50 sèn pa ora. E ora ei kana di e obreronan di aki a yena. Den e situashon eksplosivo akí Felix Chakutoe a yega for di un di su biahenan. Ta konosí ku vários biaha el a nabegá bai New York; e informashon akí ta registrá den e banko di dato di ‘Ellis Island’. El a dedik’é ku alma i kurpa na e lucha pa derecho di e obrero, mustrando ku den e relashon entre doño di trabou i trahadó mester tene kuenta ku sierto regla. Chakutoe tabata un hòmber di kurashi ku sentido di responsabilidat. Su protesta no tabata un gritu di resistensia bashí, sino un lucha disididu pa hustisia. El a proba di ta un lider, mustrando riba e nesesidat di hustisia sosial den un tempu ku apénas tabata eksistí sindikato.
Intrankilidat a sigui krese. ‘Rooms Katholieke Volksbond’ a intermediá sin resultado entre doño di trabou ku obrero. Dia 1e di yüli 1922 obreronan, sostené pa Volksbond, a lanta nan propio sindikato: ‘de Bootwerkersbond’, ku despues a bira ‘Liga San Telmo’. Tabata e promé sindikato na e kolonia ‘Curaçao en onderhorigheden’, pero tambe su intermediashon a keda sin duna fruta. Despues ku asta intermediashon di prokurador general mr. John B. Gorsira no a duna e resultado deseá, obreronan a lanta, kousa disturbio den Punda dia 17 di yüli. Wèlguistanan a drenta ofisina di KWIM i hasi un desaster ei den. Tabatin konfrontashon ku polis i guarnishon. Tabatin lòsmentu di tiru di atvertensia ku komo konsekuensia vários herido i dos morto. Ora trankilidat a bolbe reina, Chakutoe mes a bai entregá serka Prokurador General. A sentensi’é i el a haña e kastigu mas haltu ku tur esnan kondená, esta 9 aña di prizòn pa su papel di lider den e disturbionan rònt di e wèlga. Su mama a bai pleita p’e i pa intermediashon di mgr. Verriet a duna Chakutoe klemensia despues di 3 aña ku 2 luna. El a bolbe tuma un papel di lider, aunke ku sintimentu miksto debí na e krítika ku e mester a soportá pa su resistensia. Tur desesperá Chakutoe tabatin gana di sa si tabata balapena lucha pa pueblo di Kòrsou. Ta te sesenta aña despues a bini kontesta riba tal pregunta den un homenahe konkreto, mas di 20 aña despues di su morto.
‘Fundashon pa Promové Potretamentu di Antiyanonan di Renombre’, fundá netamente pa saka for di olvido e sorto di yunan di tera akí ku a destaká, a dedik’é na realisá un portrèt (o sea un kabes) di Chakutoe. E inisiativa a bini di sindikatonan i di gobièrnu i e proyekto a risibí sosten di sektor privá. Parse ku tabatin diskushon asta ta ken ta ‘doño’ di henter e evento i ta ken lo tin mag di hiba palabra na inougurashon. Desunion i emoshonnan a keinta dje tantu ei ku mester a posponé e inougurashon di 1e di mei pa 6 di mei i finalmente te 20 di mei 1984. Tur hende ku a konosé Felix ta haña ku e portrèt ku e artista di Sürnam Erwin de Vries a traha di bròns i koper, tin mashá paresido ku e persona Chakoetu. Pero tabatin krítika pisá tambe pa e echo ku a pone un eskultura asina na un lugá pafó. E krítika akí a kondusí na un enkargo ku rònt di 1993 a duna De Vries pa e traha un portrèt nobo. E biaha akí un busto, a kambio di e portrèt ku despues a haña un lugá na e grupo di patfender na Bándabou ku nòmber di Chakutoe.
Ta parse ku e turbulensia rònt di e pionero di sindikatonan Chakutoe ta persiguí su busto tambe. Na fin di mei 2010 a resultá ku e busto a somentá fo’i riba su base na De Rouvilleweg. E sospecho ku ladronnan hòrtadó di koper a hòrta e busto pa e metal, a resultá hororosamente bèrdat. Algun dia despues a haña e busto bèk ku nan a zag na pida pida. Polis a entregá NAAM e pidanan, siendo esaki e instituto ku ta dedik’é na entre otro konservá i protehé herensia kultural di Antia Hulandes. Ta asina ku monumento i estatua ku bustonan ta duna un bista transversal di historia. Asina nos ta keda kòrda persona- i eventonan ku a hunga un papel históriko i nan ta forma parti di e memoria kolektivo di un nashon; nan ta di tur hende.
Fuente
Diskurso di Violette Eustatia, presidente di ‘Fundashon pa Promové Potretamentu di Antiyanonan di Renombre’, di Gibi Bacilio na inougruashon di portrèt di Chakutoe 20 di mei 1984. Jennifer Smit, ‘Monumenten en standbeelden van de Nederlandse Antillen’ (1996). Musik, yabi pa historia di Kòrsou, Fundashon 500, I. Witteveen (2000), Rose Mary Allen, A preliminary Inquiry unto the Lives of Seamen Travelling from Curaçao to New York, 1917-1924, paper 2009, (http://www.jewishgen.org/databases/EIDB/ellisgold.html).
Tekst: Caroline Mauricia-Thode, redakshon final NAAM Foto: NAAM


text:
Premier Evelyn Wever – Croes PROME MINISTER DEN PARLAMENTO PA DUNA SPLICACION ENCUANTO SITUACION CU HULANDA
Premier Evelyn Wever – Croes
PROME MINISTER DEN PARLAMENTO PA DUNA SPLICACION ENCUANTO SITUACION CU HULANDA
ORANJESTAD – Prome Minister riba invitacion di Parlamento di Aruba a duna splicacion di e situacion actualmente cu Hulanda, principalmente riba e rol di Parlamento den esaki. Ta trata di e pagamento di 5% bek na empleadonan publico y tur esnan cu ta traha na fundacionnan cu ta wordo subsidia pa Gobierno.
Manera cu ta conoci, un di e condicionnan cu Hulanda a pone pa Gobierno di Aruba por paga e 5% di salario bek na empleadonan publico ta, cu mester pasa e ley Landsverordening Normering Topinkomens (Wever-Croes norm). E ley aki ta pone un maximo na salario di directornan di semi publico. Gobierno a entrega e ley aki manera cu Hulanda a pidi pa entrega esaki, y asina cu Parlamento a aprobe, a pubic’e tambe y e lo drenta den ehecucion dia 1 di augustus 2022.
Sinembargo, Parlamento, haciendo uzo di su derecho constitucional di entrega amienda, a haci cierto cambio na e ley. Prome Minister a splica cu durante di reunionnan cu Secretario di Estado sra. Alexandra van Huffelen, sra. Van Huffelen a indica cu e cambionan aki ta desvia di loke Conseho di Minister di Reino a bisa. Premier Wever – Croes na su turno a splica Secretario di Estado van Huffelen cu Parlamento ta un entidad autonomo cu Gobierno di Aruba tampoco Gobierno di Hulanda of di Reino por duna un instruccion na dje.
Tin division di poder “scheiding der machten”, Parlamento ta un y Gobierno ta un. Consecuentemente, Gobierno no por bisa Parlamento kico pa haci y kico no pa haci. Sigur no si ta trata di su derecho fundamental di trece amienda den leynan.
Mescos cu na Hulanda, ni Van Huffelen, ni ningun otro Minister ta duna instruccion na Tweede Kammer. “P’esey ta cuestiona e pensamento di Hulanda cu ta implica cu aki na Aruba esey si lo por”, Prome Minister Wever – Croes a agrega.
Na final di e reunion cu Van Huffelen, Prome Minister Wever – Croes a pidi e Secretario di Estado pa pone e informacion aki riba papel pa por manda esaki Parlamento. “Como hurista mi sa kico ta mi rol como Gobierno, y mi no ta bay den e area di duna instruccion na Parlamento,” Prome Minister a accentua.
Concluyendo, Premier Wever – Croes a bisa cu Parlamento a keda preocupa cu e anuncio aki p’esey a duna Parlamento mas informacion tocante status di e situacion. Indudablemente Parlamento lo desea informacion tambe tocante di e conseho pa aanwijzing y situacion financiero di Pais Aruba, pues Premier Wever – Croes lo percura pa duna Parlamento tur informacion den cuadro di transparencia.


text:
Pronóstiko di tempu pa Kòrsou i bisindario bálido te djabièrnè mainta 6:00 o.l., 9 di sèptèmber 2022.
Pronóstiko
Pronóstiko di tempu pa Kòrsou i bisindario bálido te djabièrnè mainta 6:00 o.l., 9 di sèptèmber 2022.
Kompilá: djaweps 8 di sèptèmber 2022, 05:00 o.l. (09:00 UTC).
Tempu: Shelu ta parsialmente te hopi nublá i den dia e sensashon di kalor lo persistí. Aserkando awe nochi lo tin chèns pa un òf mas áwaseru lokal ku welek i bos.
Temperatura máksimo lo alkansá 34ºC i temperatura mínimo 27ºC.
Solo ta sali 06:25 i ta baha 18:41 o.l.
Bientu: For di un direkshon prinsipalmente sùitost i por lo general suak, forsa 2 te 3 (7 te 19 km/ora, 4 te 10 nudo). Den áwaseru, de bes en kuando un poko mas fuerte den ráfaga; forsa 4 te 5 (20 te 39 km/ora, 11 te 21 nudo).
Situashon general: Humedat e instabilidat asosiá ku e Zona di Konvergensia Intertropikal lo afektá e wer den nos área awe i djabièrnè, di manera ku ta bai tin un bon chèns pa awa kai riba parti e isla. Mas ainda, un brisa suak i temperaturanan relativamente haltu lo sòru pa un dia ku sintimentu di kalor.
Kondishon di laman: Por lo general trankil ku altura di olanan serka di 1 meter (3 pia).
Sistemanan tropikal signifikante: Awe mainta tempran, orkan Earl tabata lokalisá riba Osean Atlántiko, sekshon wèst, miéntras esaki ta move nort menasando e área di Bermuda. E orkan no ta un menasa pa Kòrsou.
Fenómeno spesial: Ningun.
Perspektiva te djasabra mainta: Parsialmente nublá i gradualmente ku ménos aktividat di áwaseru. Tambe e forsa bientu lo oumentá un poko.
Meteorólogo: Coffie